dimanche 10 juin 2018 à 6:04 Par Pauline Kerscaven, France Bleu Breizh Izel\nAr pevare "pitch dating" a vo aozet d'an 21 a viz Eost, gant Daoulagad Breizh. Ar re o deus raktresoù filmoù a c'hello kinnig anezho d'ar broduerien ha skignerien. Hag efedus eo an emgavioù-mañ.\nAozet e vo ar pevare pitch dating d'an 21 a viz Eost, e Douarnenez. - Daoulagad Breizh\nUr senario teulfilm pe film faltazi e brezhoneg a zo bet skrivet ganeoc'h met ne ouezoc'h ket penaos mont war-raok ? Kinnig a ra deoc'h Daoulagad Breizh kemer perzh er pevare pitch dating.\nEstreget tud a-vicher a vez degemeret : "Gwir eo eo kentoc'h evit reiñ c'hoant ha reiñ un tu d'ar re n'ho deus ket graet c'hoazh evit kregiñ", a zispleg Elen Rubin, a labour er gevredigezh.\nFilmoù kinniget e 2014 a zo skignet warlene !\nD'an 21 a viz Eost e vo dalc'het ar pitch dating, da vare Gouel ar filmoù e Douarnenez. Dibaoe 2014 e vez aozet seurt emgavioù hag efedus e c'hell bezañ an emgavioù gant ar broduerien ha skignerien. "Warlene, e Douarnenez, hon oa skignet daou film a oa bet kinniget d'ar pitch dating e 2014. Daou film-berr faltazi : "Kakawet", graet gant Stéphane Arc'h ha "Petra zo da c'hounez", gant Jocelin Talarmain", a gendalc'h Elen Rubin.\nAr bloaz-mañ e vo skignet un trede hini, kinniget da vare ur pitch dating, ar film-berr Pamela hag Alice. "Se zo entanus evidomp peogwir e wellomp un tammig an disoc'h, zoken ma z'eo un neubeud bloavezhioù goude. Gwir eo e kemer kalz a amzer seveniñ filmoù, ha normal eo. Michañs e vo raktresoù all o tont tamm-ha-tamm."\nMa z'oc'h dedennet eo ret lakaat oc'h anv a-raok ar 24 a viz Even. Gant Daoulagad Breizh e vo kaset deoc'h un teuliad da leuniañ warlec'h.\nTri film a oa bet kinniget e 2014 a zo pe a vo diskouezet e Douarnenez. - Daoulagad Breizh


Pellgargañ (273 ko)\nDesk / kelenn » a vo grataet d’ar gelennerien unyezhek o deus bet un ehan-stummañ evit mont da gelenner divyezhek ha d’ar re o deus tapet un aotreegezh pe ur Master hag a fell dezho kelenn e brezhoneg pe kelenn ar brezhoneg pe ar gallaoueg. An dud a fell dezho cheñch micher hag a zo aotreet da heuliañ ur stummadur dibaouez a c’hell lakaat o anv gant m’o deus graet o soñj dont da vezañ kelenner divyezhek pe kelenner war ar brezhoneg pe ar gallaoueg.\nAn dud-se a rank bezañ enskrivet en ur stummadur brezhoneg d’an daoulamm a bad 6 miz ha/pe 3 miz en unan eus ar c’hreizennoù stummañ da-heul : Kelenn, Mervent, Skol an Emsav, Stumdi, UCO (Aradon ha Gwengamp).\nDa 3 000 euro e sav sammad ar skoazell evit ar stummadurioù hir (6 miz). Gant ar Rannvro e vez roet an diforc’h zo etre ar sammad uhelañ (3 000 €) ha skoazell an departamant (Penn-ar-Bed ha Mor-Bihan) d’an degemererien.\nMa n’eus yalc’had ebet gant an departamant n’ay ket yalc’had ar Rannvro en tu-hont da 2 500 euro.\nDa 1 500 euro e sav ar skoazell evit ar stummadur 3 miz.\nEvit goulenn ho teuliad, trugarez da vont e darempred gant Ofis Publik ar Brezhoneg (desk@ofis-bzh.org / 02 41 54 48 35)


Pajenn:Imitation ar Verc’hes Vari.djvu/72 - Wikimammenn\nPajenn:Imitation ar Verc’hes Vari.djvu/72\nreï tout deoc’h. Ha c’hui a esperno en ho calon un affection bennac evit ar pec’het !\nRet eo deoc’h reï tout evit tout, ha c’hoas ne root nemet pri elec’h aour.\nAr bed, hac ar pez a so eus ar bed, ar bed bac e bompou, ar bed hac e gustumou, nen deo mui netra evit an hini evit pehini Doue a so tout.\nSempl evel ma zon, em beus ezom, ô Guerc’hes santel ! a eur c’hraç crên ha puissant evit profita eus oc’h instructionou hac evit bale var ho roudou.\nGoulennit evidon, me ho ped, er memes amser ma em c’hourachit, dre an exempl eus ho ferveur, goulennit ar sicour a so din necesser.\nAllas ! Goude qement-all a lacheteou, a infidelite, a credi a rin-me presanti va c’halon da Jesus ? Ia, ô Guerc’hes, va mam ! dindan ho protection ne dle den disesperi e bardon, pa ves affer oc’h un Doue, pehini ne zisprich jamæs eur galon gontristet hac humiliet.\nMam a visericord, grit eta va pheoc’h gant Doue, ha dre ho pedennou ra bligeo gant an Doue salver, ho mab qer, carga va ene a guement a c’hraçou, ma ne anavezo lachete na clouarder ebet en e servich, ha ma vezo tout desan da jamæs.\nAdtapet diwar « https://br.wikisource.org/w/index.php?title=Pajenn:Imitation_ar_Verc’hes_Vari.djvu/72&oldid=109206 »\nKemmoù diwezhañ degaset d'ar bajenn-mañ d'an 23 Her 2017, da 21:49.


Buhez ar Sent/1894/Spiridion - Wikimammenn\nBuhez ar Sent/1894/Spiridion\n◄ Lusia Spiridion Nina ►\nar pevarzekved devez a viz kerzu\nSpiridion a ioa ganet enn enez Chipr, hag a oue he vicher genta diouall ann denved. Ar vicher-ma a blije d’ezhan abalamour ma kave tro ennhi da veva he-unan gant Doue ha pell dioc’h trouz ar bed. Tremen a rea he holl amzer o pedi, o vedita hag o lenn ar Skritur Sakr ; ann dra-se ne vire ket outhan da deuler evez euz he loaned, hag evelse e teuaz heb dale da veza habil var skiant ar Zent.\nAnn impalaer Maksimian o veza en em lakeat da ober goall vuez d’ar gristenien, Spiridion a oue diskuillet evel unan euz ar re vrudeta anezho. Galvet e oue dirak ar barner, hag o veza ne felle ket d’ezhan kinnig ezans d’ann doueou faoz, e oue diframmet he lagad deou euz he benn ha trouc’het d’ezhan he jaritell gleiz ; goudeze e oue koundaonet da vont da labourat er mengleuziou, asambles gant eur maread kristenien all hag a ioa bet great ar memes tra d’ezho.\nGoude maro Maksimian, e c’hellaz distrei d’ar gear, hag e kemeraz adarre ar vicher en devoa araok. Mes eskop Tremithont o veza deuet da vervel, ann dud a iliz hag ar bobl her choazaz evit delc’her he blas. Spiridion a jomaz mantret pa glevaz ar c’helou-ze : biskoaz n’en doa sonjet mont da velek, hag ez oa c’hoant da ober eunn eskop anezhan ! Klask a reaz a bep seurt digareziou evit pellaat diouthan eur garg ken huel ha ker pounner. « — Me ne d-ounn, emezhan, nemed eunn dioualler denved ; n’em euz ket a zeskadurez aoualc’h evit beza eskop ; enn han’ Doue eta, va lezit er stad m’emaounn. » Mes ne oue ket selaouet, kaer en devoue, ha red e oue d’ezhan reseo ann Ursiou ann eil goude egile evit beza sakret eskop.\nAdtapet diwar « https://br.wikisource.org/w/index.php?title=Buhez_ar_Sent/1894/Spiridion&oldid=30394 »\nKemmoù diwezhañ degaset d'ar bajenn-mañ d'an 16 Gen 2012, da 12:01.


Logo ar studio Nordisk film e 1909\nNordisk Film (pe Nordisk Film Distribution, kengwerzher evit SUA: Great Northern Film Company), savet e Danmark e 1906 gant ar sevener filmoù Ole Olsen, eo ar studio filmoù koshañ oberiant hep ehan er bed. Bez eo an trede studio koshañ goude Gaumont Film Company ha Pathé. Olsen en devoa savet e studio e bannlev Kopenhagen, e Valby. An anv kentañ a oa "Ole Olsen's Film Factory" met kemmet e oa bet buan en Nordisk Film Kompagni. E 1908, Olsen en devoa savet ur skourr en New York, anvet Great Northern Film Company, kefridiet da embann ar filmoù evit ar marc'had stadunanat. Evel Nordisk Film e voe lakaet da dalvezout en tiez-eskemm e 1911.\nE 1992 e oa kendeuzet gant Egmont, ur strollad mediaoù. Hiziv-an-deiz ez eo ledet an oberiantizoù war ar bed niverennel kement evit seveniñ pe embann. E-tro 1900 a implijidi a zo. An arc'hant gounezet evit ar bloavezh 2015 a oa bet e-tro €497 milion.\nDor pennlec'h Nordisk Film\nHiziv, Nordisk Film a chom an embregerezh produiñ filmoù oberiant koshañ er bed. Egmont Nordisk Film eo ar sevener hag embanner brasañ a-fed dudi niverennel evit broioù an norzh. Nordisk Film a gemer perzh en holl skourroù eus an dudi niverennel: seveniñ, embann, gwerzhañ hag arc'hantaouiñ.\nAdtapet diwar « https://br.wikipedia.org/w/index.php?title=Nordisk_Film&oldid=1780513 »\nKemmoù diwezhañ degaset d'ar bajenn-mañ d'an 9 Gen 2018, da 17:15.


Un aridennad traoù kinklet brav !\nUn arz pobl hep e bar\nEtre bae Montroulez ha morlenn Brest ez eus porzhioù-bered kaeroc'h an eil re eget ar re all. El lec'hioù kloz-se, skoueriek eus bourc'hioù Breizh, ec'h adkaver ur garnel, ur c'halvar warnañ tudennoù kizellet, ur chapel hag ur volz-enor. Ar senennoù kizellet er mein a ra ul liamm etre bed ar re vev ha rouantelezh an neñv. Dre ar savadurioù kaer-se, savet eus ar 15vet betek ar 17vet kantved, e komprener pegen tomm e oa tud ar vro ouzh o relijion, ha war un dro penaos e rae berzh ar gwiaderezh hag ar porzhioù da neuze.\nDisputoù brav etre ar parrezioù\nAr parrezioù bravañ eus an droiad eo Sant-Tegoneg, Gwimilio ha Lambaol-Gwimilio a oa kevezerezh etrezo dre o forzhioù-iliz. Klask a rae pep hini anezho kaout ar porzh heverkañ, an hini direolañ... E Sant-Tegoneg ez eus kinkladurioù pinvidik bern-ouzh-bern, betek re koulz lavaret : ur c'halvar teir c'hroaz dezhañ, kloc'hdioù bihan war an iliz, ur gador-sarmon oberiet... Adalek an treuzoù betek lein tour an iliz ez eo diskouezet deomp gant fouge ar binvidigezh vras a zeue diwar labour al lin. Ar pezh heverkañ e Gwimilio eo ar mell kalvar. Warnañ e kaver ouzhpenn 200 a dudennoù kalz a vuhez ganto a zo o taolenniñ darvoudoù mojennel pe relijiel. Istorioù teirmentek dija ! Pa dremener porched an iliz e vezer saludet gant un aridennad ebestel. Evit porzh-iliz Lambaol-Gwimilio n'eo ket ken pompadus hag ar re all pa seller outañ eus an diavaez. Talvezout a ra ar boan abalamour d'e dreust a enor en em zispleg warnañ ur frizenn liesliv kizellet war dri zu, ha d'ar stern-aoter, a zo holl evel gwir levrioù skeudennet.\nPep a deñzor ganto !\nOuzhpenn ar porzhioù-bered brudetañ ez eus meur hini hag a dalvez mont d'o gwelet. Sebezet e vezer er Roc'h-Morvan gant ar jube e livioù flamm, warnañ tudennoù ha loened iskis e-leizh. 60 m uhelder a ra tour maen dantelezet an iliz eno. Er Merzher-Salaun emañ koshañ porzh-iliz Bro-Leon. Goloet eo e dalbenn gant tresoù da zegas da soñj eus ar marv. E Pleiben e oa ken fougeet an dud ken o doa savet daou dour d'o iliz !\nD'ober petra ur c'hastiz ken kriz ?\nWar galvarioù Gwimilio ha Plougastell-Daoulaz e tiskouezer deomp Katell Gollet forc'het gant an Diaoul, kement ha degas da soñj eus istor ar plac'h-se, na oa ket gwall vertuzius, he doa laeret un ostiv evit un amourouz bennak.


Lez-varn Etrebroadel - Wikipedia\nLogo al Lez-varn Etrebroadel\nAl Lez-varn Etrebroadel (Cour Internationale de Justice e galleg pe International Court of Justice e saozneg) a zo ul lez-varn bet krouet e mennad 92 karta ar Broadoù Unanet. E Den Haag (Izelvroioù) emañ he sez. Krouet eo bet e 1946, da gemer lec'h al Lez-varn etrebroadel peurbadus a oa bet aozet gant Kevread ar Broadoù. Ar galleg hag ar saozneg eo an div yezh ofisiel implijet el lez-varn. Unan eus c'hwec'h aozadur pennañ ABU eo, hag an hini nemetañ a denn d'ar justis. Un aozadur peurbadus eo, ennañ 15 barner (dilennet evit 9 bloaz). Dilennet e vezont gant dileuridi an Emvod Meur hag izili ar C'huzul Surentez. Palioù al lez-varn eo ober war-dro ar c'hudennoù gwirel kinniget gant ar Stadoù, hag ivez embann he savboent diwar-benn kudennoù gwirel kinniget gant aozadurioù hag ajañsoù a zo grataet gant Emvod Meur ABU.\n1 Aozadur al lez-varn\nAozadur al lez-varn[kemmañ | kemmañ ar vammenn]\nSez al lez-varn en Den Haag\nDizalc'hiezh, diduegezh ha barregezh a ya d'ober perzhioù al Lez-varn :\npennaenn dizalc'hiezh : dasparzh reizh ar varnerien etre kevandirioù (Afrika : 3, Amerika latin : 2, Europar ar C'hornôg ha Norzhamerika : 5, Europa ar Reter : 2, Azia : 3 ; ur barner dre Stad d'ar muiañ). Ur gevrenn a c'hall dibab ur barner ad hoc pa gaver ur barner eus ar memes bro el Lez-varn.\npennaenn unaniezh: dre vras e vez bodet al lez-varn en he fezh. Abaoe reizhadenn 1975 e c'haller aozañ kambroù enno 3 barner. Degemeret e voe an diferadoù gant brasañniver ar varnerien vezant. Sinet hag arguzet eo an diferadoù. Degemeret e vez an mennozhioù disheñvel (war an doare ma varn al Lez-varn) hag hiniennel (war abeg an diferadoù).\ngwarez ar varnerien : tennet e vez e garg digant ur barner nemet ma'z eo a-unvouezh ar varnerien all.\ndiduegezh : izili ar Lez-varn ne c'hallont kavout tamm labour ebet all, ha ne c'hallont ket kemer perzh e diskoulmañ aferioù o doa kemeret perzh enno a-raok, e forzh pe vod e vefe.\nRoll izili al Lez-varn (miz Even 2010):\nPenn-kentañ ar respet\nDibenn ar respet\nHisashi Owada Japan Prezidant 2003 2012\nPeter Tomka Slovakia Bezprezidant 2003 2012\nAbdul G. Koroma Sierra Leone Ezel 1994, 2003 2012\nAwn Shawkat Al-Khasawneh Jordania Ezel 2000, 2009 2018\nBruno Simma Alamagn Ezel 2003 2012\nRonny Abraham Frañs Ezel 2005, 2009 2018\nSir Kenneth Keith Zeland-Nevez Ezel 2006 2015\nBernardo Sepúlveda Amor Mec'hiko Ezel 2006 2015\nMohamed Bennouna Maroko Ezel 2006 2015\nLeonid Skotnikov Rusia Ezel 2006 2015\nAntônio Augusto Cançado Trindade Brazil Ezel 2009 2018\nAbdulqawi Yusuf Ezel 2009 2018\nSir Christopher John Greenwood Rouantelezh-Unanet Ezel 2009 2018\nXue Hanqin Sina Ezel 2010 2012\nJoan Donoghue Stadoù-Unanet Ezel 2010 2015\nDisoc'hoù an dilennadeg diwezhañ (6 a viz Du 2008) :\nRonny Abraham hag Awn Shawkat Al-Khasawneh a voe dilennet en-dro. Dileuridi nevez : Christopher Greenwood, Antônio Augusto Cançado Trindade hag Abdulqawi Yusuf.\nSayeman Bula-Bula (Republik Demokratek Kongo), Miriam Defensor-Santiago (Filipinez) ha Maurice Kamto (Kameroun) ne voent ket dilennet. An tri barner nevezdilennet a gemeras plas Rosalyn Higgins, Gonzalo Parra Aranguren ha Raymond Ranjeva,.\n↑ www.un.org, Five judges elected to serve on UN International Court of Justic\n↑ By JOHN HEILPRIN Associated Press 2008-11-07 07:05 http://www.etaiwannews.com/etn/news_content.php?id=782887title=etaiwannews.com,World's top court among nations gets new judges\nAdtapet diwar « https://br.wikipedia.org/w/index.php?title=Lez-varn_Etrebroadel&oldid=1977079 »


Ar C’honcilo - Wikimammenn\nL. Prud’homme, 1817 (p. 87-88)\n◄ An Dradition Ar C’honcilo An Tado Santel ►\nUr C’honcil eo un assamble a Esquibien catholiq, en peini e ve reglet ar fe, ar gomportamant hac ar gouvernamant spirituel. Bezàn so Concillo general pe ecumeniq, pere a represant an Ilis universel ; rac an oll Esquibien a ve assamblet pe galvet, hac o deus ar gouir da asista evel Barnerien. Na ellont quet en em drompla, rac asistet int gant ar Speret-Santel ; int eo an Ilis universel hac anseignant. An Ebestel er C’honcil a Jerusalem a goms erguis-màn : « Seblanti a ra mad d’ar Speret Santel ha dimp penaus, etc. »\nUr C’honcil national eo an assamble eus ar Esquibien catholiq eus un nation ; ar C’honcil provincial eo hini an Esquibien eus ur provinç ; ar C’honcil a Escopti eo an assamble eus an Escop hac eus e glerge. Assambleo ar re ne dint quet catholiq a so fals Concillo en pere ne deus nemet erreur ha tromplaison.\nAr C’honcilo particulier memes catholiq a ell en em drompla ; rac Doue n’en deus promeetet da breservi a erreur nemet an Ilis universel, mæs mar deo recevet gant an Ilis amiversd ar pez so decidet en ur C’honcil particulier, neuse an decision a so evel hini ur C’honcil general. Lâret ha credi a renquer ar memes tra a Vuillo hon Tad santel ar Pap : obliget voar da obeissa deze ha memes da ordreoanço un Escop particulier bete ne vent reformet dre un autorite superieur ; rac peguement benac e alfe un Escop particulier ha catholiq en em drompla, eo bepret barner voar ar pez a sel ar fe, ar gomportamant hac ar gouvernamant spirituel, evel heritier d’an Ebestel ha prinç eus an Ilis.\nAdtapet diwar « https://br.wikisource.org/w/index.php?title=Ar_C’honcilo&oldid=118007 »\nKemmoù diwezhañ degaset d'ar bajenn-mañ d'an 6 Eos 2018, da 13:58.


Pajenn:Guillouzic - Bue Zant Ervoan, 1894.djvu/104 - Wikimammenn\nPajenn:Guillouzic - Bue Zant Ervoan, 1894.djvu/104\nkoan, perag hirie na rer ken ? Daoust hag hen na neuz ket kement a garante vit ar zent hag ar c’hanoueno koz vel ma oa neuze ? Kouskoude ve mad c’hoaz d’ar Vretoned kemer skouer war ar re goz, tud a fe, tud a galon, a gare Doue, ho bro ha zent koz ho bro, hag a blije d’he kanan ho gwerzo ha diski anhe d’ho bugale.\nIskibien Breiz, ha dreist-oll re Landreger, hag en hon amzer re Zant-Briek, a zo deut aliez da bidi war ve ar beleg zantel, ha war ho lerc’h kals a belerined. An neve-so, pardon Zant Ervoan, bet kazi ankouaet eur pennad goude ar Revolusion, aboue na oa ken eun Eskob en Landreger, a zo bet kaeraet oll gant an Otro David, Eskob Zant-Briek ha Landreger, ha goude-ze gant an Otro Bouché, Eskob war he lerc’h. An otro man, vel eur Breton mad ma oa, a gare\nAdtapet diwar « https://br.wikisource.org/w/index.php?title=Pajenn:Guillouzic_-_Bue_Zant_Ervoan,_1894.djvu/104&oldid=127366 »


Journal de Renaud Camus, mardi 14 juillet 2015\ncréée le mercredi 15 juillet 2015, 18 h 20Plieux, mardi 14 juillet 2015,une heure moins le quart du matin (le 15). L’après-midi s’est passée en l’enregistrement d’un entretien filmé, ici même, dans la salle des Vents, en ~~~ ~~~~~~~~~~ ~~~ ~~~. ~~~ ~~~~~~~, ~~~~~~~~~~ ~~~ ~~~~~~~~~~~ ~~~ ~~~~~-~~~~~~~~~~, ~~~ ~~~ ~~~~~~ (le prénom a ~~~~ ~~~~~~~), intervieweur.\nCes ~~~~~~~~~~, ~~~~~ ~~’~~~~~~~~~, ~~’~~~~ ~~~~~~ ~~~~ ~~~~~~~~~~~~~~ ~~~~ ~~~ ~~~~~~~~~~~~, ~~~ ~~~~ ~~~~ ~~~~~. ~~~~ ~~~~~~~~~~ ~~~~ ~~~ ~~~~~ ~~~~~~~~~ ~~~ ~~~~~ ~~~~~~~~~~~ ~~~ ces circonstances, et ~~~~ ~~~~~~~~~~ ~~~~~~~~’~~~~, ~~~~~ ~~~ ~~~~~~ ~~~~ ~~~~~~~~ ~~~~~ ~~~~~~~~, ~~~ ~~~~~~~~ ~~~ ~~~~ ~~~~~~~~ ~~~~~~ ~~~ ~~~~, ~~~ ~~~~~~~~~~ ~~~ ~~~~~~ ~~~~~~~~~~~~ ~~~ ~~~~~~~~~~~ ~~~~~ ~~~~~~, qui n’a jamais ~~~ ~~~~~ ~~~~~~~ ~~~~ ~~~~. ~~~ ~~~~~ ~~~~~~~~, ~~~~~~~~ ~~ ~~~~~~~~ ~~~~~~~~~, ~~~ ~~~~~~~~~ ~~~ ~~~~~~~, ~~~~~ ~~~~~~ ~~’~~~~ ~~~ ~~~~~~~~ ~~~~~ ~~~ ~~~~~~ ~~~~ ~~~ ~~~~~ — dans mon ~~~~~~~ ~~’~~~~~~, ~~~~~ ~~~~ ~~~~~~~~~~ ~~~~~~~~. ~~~~~ ~~~~~~~~~ ~~ ~~~~~~~~, ~~~ ~~~~~~~~~~, ~~~~ ~~~ ~~~ ~~~~~~ ~~~~ ~~~~~ ~~~ ~~~~~~~, locutoirement, ~~~~~~~~~~~, ~~’~~~~ ~~~’~~~ ~~~~~~~~~~~ ~~~~~~~~ ~~~~ cerveau est déjà ~~~~~ ~~~~~~~ ~~~ ~~~ ~~~~~~~~~, ~~~ ~~~ ~~~ ~~~~~~~~ ~~ ~~~~~~~ ~~~~~ ~~~~~. ~~~ ~~~~~ ~~~~, ~~’~~~~ ~~’~~~ ~~~ ~~’~~~~~~, ~~~ ~~~~~ ~~~~~~~~ : ~~~~~~~ ~~~~~~~~~~ ~~~~~ ~~~~~~~~~ de continuité et ~~~~~ ~~~ ~~~~~~~~ ~~~~~~~~, ~~~ ~~~~~ ~~~~~ ~~~ ~~~~~~~~ ~~~ ~~~~ ~~~~~~ ~~~~~~~~ ~~~~~ ~~~~~ ~~~~~~~~ ~~~~~~~~~ ~~~~~~. ~~~~~~ ~~. ~~~~~~ (~~~ ~~~~~~~ ~~ ~~~~ ~~~~~~~) ~~~~~ procéder à un ~~~~~~~~ ~~~~~~~~~~ ~~~ ~~~~ ~~~~~~~~~~~~~, ~~~~~~ ~~~~~~~~ ~~~~~~~~~ ~~~~ ~~~ ~~~~~~ ~~~~~~~~~. ~~~ ~~~~~~~~ ~~~~ ~~~~~~, ~~~ ~~~~~~~~~~~~~~ ~~~~ fils.\nIl ~~~~~~ ~~~~ ~~~ ~~~ ~~~~~ ~~~~ ~~ la hauteur des ~~~~~~~~~~~~~~ ~~~~~~~~~~~~, ~~’~~~~ ~~~~~~~~. ~~’~~~~~~~~~ ~~~ ~~~ ~~~ ~~’~~~~~~~ ~~~~ ~~~~~, ~~~~ ~~~~ ~~~~~~~~ ~~~~~~~~ ~~~ ~~~~~~~~~. ~~~ ~~~~~ ~~~~~~ ~~~~ ~~~~~~ ~~~~~ ~~~~~~~~~~ ~~~ ~~~~ ~~~~ pourtant la vérité : ~~~~ ~~~ ~~~~~~ ~~’~~ ~~~~~~ ~~’~~~~~~~~~~~. ~~’~~~~~~~~ ~~ ~~~ ~~~~~~~~~~~~~ ~~’~~~ ~~~~~~~~~~ ~~~ ~~~~~~, ~~’~~~~ ~~~~~~ ~~~ ~~~~ (~~~ ~~~~~~ ~~~~~~~~~~~~~). ~~’~~~~~~~ ~~’~~~~~~~~~~~~~~~ ~~~~~~ ~~~~ ~~~~ ~~~ cette tâche, c’est ~~~~~~~~~~~ ; ~~~~~~~~~~, ~~~~ ~~~~~~~, ~~~ ~~~ ~~~~~ ~~~~ ~~~ ~~~~ ~~~~~, ~~~ ~~~ ~~~’~~~~ ~~~~~. ~~~~~ ~~’~~~~ ~~~~ ~~~~ ~~~ ~~~~~~, ~~~~~~ ~~~ ~~~~~~, ~~~ ~~~~~ ~~~~~~~~~~~ que je suis. ~~~~~ ~~~~~~~~ ~~~~~~~~~ ~~~ ~~~~~~ ~~~~ ~~’~~~~~~~~ ~~~ ~~~~ ~~~~~, ~~~ ~~~~~ ~~~~ ~~~~~ ~~~~~~~ ~~~~~~~, ~~~~~~ ~~~ ~~~ ~~~~~~~~~ ~~~~~~~~~~, ~~~~~ ~~’~~~~~~~~~~ ~~~~~ ~~~~ ~~~ ~~~~~~~~~~~~~~ de se réunir ~~~ ~~~~~~~~, ~~~ ~~~ ~~~~~~~~~~ ~~~~~~~~~, ~~~ ~~~ ~~~~~~~~~ ~~~~ ~~~~~~~~~, ~~~~~~, ~~~~ ~~~~~~ ~~~ ~~~~~~~~~~~~~~ ~~~~ ~~~~~ ~~~~~~~~~~~~~ ~~~ ~~~~~~. ~~~ ~~’~~~~~~~~~~~ ~~~~~ ~~~~~~~~~~~ ~~~~~~~ ~~~~~ choix. En attendant, ~~~~~~ ~~~~ ~~~ ~~~ ~~~~~~ ~~ ~~~ ~~~~~, ~~~~~~~ ~~~ ~~~~~~~~, ~~~ ~~~ ~~~~~ ~~~’~~~~~~~~ ~~ ~~~ ~~~~~ ~~~ ~~~~~~~-~~~~~ — ~~’~~~~~~ ~~~~~~~~, ~~~~~, ~~~ ~~~~~ ~~~~~~~~~~~ possible, terrestre.\nvoir l’entrée du mardi 14 juillet 2015 et son image dans Le Jour ni l’Heure


Raklavar - Wikimammenn\nLe Dault, 1950 (p. 5-10)\nRaklavar Santel-e-skeud ha Fall-e-c’hoant ►\nA-viskoaz eo bet troet ar Vretoned gant an traou burzudus hag ar c’hontadennou kaer. Soñj am eus, d’ar mare m’edod oc’h ober al linenn hent-houarn etre Karaez ha Kastellin, da veza klevet gant mevelien va zad, e korn an oaled goude koan, koñchennou sebezus hag a lakae va c’halon a vugel da strafuilha gant ar spont, da sabatui gant ar souez pe da dridal gant ar blijadur hag al levenez.\nBremañ n’o deus hor c’henvroiz, an darn vrasa anezo da vihana, nemet dispriz evit ar c’hontadennou-se, mat, war a gredont, evit bugale nemet ken. Ober a reont fae warno, o soñjal n’eo ket gant kaoziou babig ha marvailhou gwrac’h koz e c’hell beza diduet o c’halon ha maget o spered da Vretoned an ugentvet kantved.\nNe gredan ket e vefe ar wirionez ganto penn-da-benn rak, daoust ma ’z a hor c’henvroiz war zesketa muioc’h-mui, n’eo ket kement-se eun digarez da soñjal eo didalvoud kaer ar seurt koñchennou da dud hag o deus deskadurez. N’em eus ket ankouaet c’hoaz pegement e vourre, eun nebeud bloaveziou ’zo, tud a bep seurt hag a bep renk, en o zouesk hiniennou desket mat, o selaou konterien distagellet o tibuna marvailhou bet klevet pe ijinet ganto.\nNag a vall a veze ivez da gaout « Feiz ha Breiz », bep miz, hag ar « C’hourrier » pe « Ar Bobl », bep sizun, abalamour moarvat d’ar c’heleier ha d’ar gelennadurez a gaved enno, hogen abalamour muioc’h c’hoaz marteze d’an istoriou burzudus, skrijus pe fentus a veze warno da lenn !\nBremañ, pa ’z eo maro hor c’honterien goz, e c’hellomp c’hoaz, a drugarez da skrivagnerien ’zo, kaout an tañva eus ar c’hontadennou o deus hon diduet e-doug bloaveziou tenera hor yaouankiz. Piou ac’hanomp n’eo ket bet deverret e spered, ha n’en deus ket bet e walc’h a blijadur, o lenn « Pipi Gonto », « E Korn an Oaled », « Eur Sac’had Marvailhou », levriou bourrus kenañ hor c’henvroiz Dir-na-Dor, an aotrou beleg Jezegou hag Ivan Crocq (Doue d’e bardono), dastumet ganto enno ar brava ha plijusa istoriou a zo bet klevet morse en hor bro ?\nHogen, ouspenn ar skrivagnerien-se, e oa c’hoaz re-all, peuz-kollet an eñvor anezo bremañ, hag o deus dastumet pe, marteze, savet evit ar bobl kontadennou dispar hag a zo bet moulet war ar c’hazetennou emaoun o paouez ober meneg anezo. Met kement a vez embannet, netra nemet war ar c’helaouennou, a vez ankouaet ha kollet buan a-walc’h peurvuia. Rak-se ma n’eo ket muioc’h anavezet, hirio an deiz, ar gonterien a skrive er c’hazetennou, eo abalamour ma n’eo ket bet miret o skridou e levriou.\nAr c’hontadennou a zo amañ war-lerc’h a zo bet skrivet gant eur skrivagner eus ar rummad-se, gant va c’henvroad ha mignon Yann ar Floc’h (Doue d’e bardono). O c’havet em eus e dornskridou savet gantañ hag a zo miret gant e intañvez hag e vugale. D’am meno eo bet Yann ar Floc’h unan eus hor gwella konterien, ha setu perak em eus soñjet lakaat moula en eul levr marvailhou a zibunas gwechall dre skrid, evit didui e genvroiz hag a blijas kement d’ezo.\nRoet o deus intañvez ha bugale va mignon Yann ar Floc’h aotre da gas al labour-se da benn, hag a drugarez d’un den brokus ha largentezus, mignon gwirion ha feal d’ar brezoneg, e c’hello beza sevenet kement-se.\nRa vint trugarekaet en ano Breiz evit ar skoazell a roont evel-se d’hor yez, ken gwallgaset bremañ a bep tu, ha ra gouezo puilh warno bennoz an Aotrou Doue ha Sent koz hor Bro !\nAnavezet mat em eus Yann ar Floc’h. E ano en ti-kêr a oa Jean Le Page, hogen an holl e Pleiben a rae Jañ Pach anezañ. P’en em lakeas da skriva e komz-plean e troas a ano e brezoneg rik ha setu ma teuas da veza brudet e Leon hag e Kerne, er penn kenta eus ar c’hantved-mañ, dindan al lesano a Yann ar Floc’h. Sevel a reas ivez gwerziou, soniou ha barzonegou hag, e-touesk ar varzed, e voe anvet « Pintig », eun ano hag a zeree mat outañ. Ken seder ha ken laouen e veze atao hag al labousig-se hag a voe evel e batrom hag e baeron.\nNe zisplije ket d’ezañ ar politikerez, ha gouzout mat a ouzon e save pennadou flemmus hag entanet, koulz e brezoneg hag e galleg, evit difenn e gredennou hag e wiriou a gristen dispont ha kalonek ha diarbenn e enebourien, pa falveze d’ar re-mañ kavout abeg en e venoziou, pe stourm ouz ar gostezenn a veze skoazellet gantañ da geñver ar votadegou. Ha pa veze tremenet ar reuz a lakae ar politikerez da sevel e-touesk Bretoned hon tolead, e tistane da Yann ar Floc’h, hag ec’h adkroge da skriva, evit e genvroiz, ar c’hontadennou kaer-se am eus komzet anezo hag a lennoc’h bremaik el levr-mañ.\nEvel eur gwir Vreton e kare Yann ar Floc’h Breiz, e vro. Hogen an tolead tosta d’e galon a oa korn-bro Pleiben, hep mar ebet. Hen diskouez a ra be wech ma kav an tu da gomz eus e barrez c’hinidik, ha neuze e ra fougasou ganti. N’he deus ket he far tro-war-dro gant he iliz, he c’halvar, he chapeliou… Fouge a zo en hor skrivagner pa vez ano gantañ eus he zud veur, Buzid, Leinlouet, ar Balb…, hep gouzout d’ezañ n’eo ket aotrou ar Vuzid, hogen hini ar Birid, a oa e penn tud Pleiben pa ’z ajont da Garaez da stourm ouz Liskoad, ha n’eo ket e Pleiben e oa noter ar Balb, mestr ar Bonedou Ruz, met e Kerglov, tost da Garaez.\nPlijout a rae d’ezañ giziou ar vro ha bepred, e-keit ha ma ’z eo bet e Pleiben, en deus bet douget gwiskamant e barrez, dilhad mezer ha voulouz du gant eur gouriz glas, anvet turban. Setu perak, en e gontadenn « Oferenn an Anaon », o komz eus liou goriz ar beleg a zo o vont da bignat d’an neñv, e lavar e oa « glas evel hon turban ».\nEr penn kenta eus ar bloaz 1914 e oa ano da sevel, e-touesk ar bobl, eun emgleo da strolla mignoned ar brezoneg hag a vije anvet « Kendirvi Breiz ». Yann ar Floc’h eo a dlee kemerout ar penn eus ar strollad e Pleiben. Goulenn a ris digantañ beza lakaet war roll ar « gendirvi », ar pez a voe asantet kerkent. Hogen dizale e strakas ar brezel bras ha setu m’en em gavas diskaret an emgleo nevez a-raok beza bet savet mat a-walc’h.\nDiwar an deiz ma krogas ar brezel ec’h ehanas Yann ar Floc’h da skriva. Bez’ e oa traou hag a zisplije d’ezañ. Da genta doare-skriva Vallée ha da c’houde brezoneg « Gwalarn », kalz re-bell, war e veno, diouz brezoneg ar bobl. Setu, war a gredan, darn eus an abegou a reas d’ezañ diskregi diouz e bluenn.\nMervel a eure d’an 2 a viz gouere 1936, e bourc’h Pleiben, e skeud an iliz kaer a gare kement hag en devoa tremenet enni an darn vrasa eus e vuhez oc’h ober war-dro al lec’h santel, en e vicher a gloc’her.\nC’hoant am eus bet da rei ar skrivagner da anaout ar muia ’r gwella hag e welan bremañ e chom nebeut a blas ganin da gomz eus e skridou.\nisheñvel war ze diouz ar skrivagnerien vreton-all hag o deus bet graet implij eus yez o c’horn-bro evit sevel o labouriou, re Gerne ne skrivont nemet e brezoneg Leon a zo abaoe pell ’zo, yez lennek Kerneviz. Heuliet en deus ivez Yann ar Floc’h ar c’hiz-se evel kalz re-all araozañ, daoust ma plije d’ezañ lakaat en e skridou poziou tennet eus yez Kerne hag ivez eus hini Bro-Dreger.\nDarn marteze a vo o klask gouzout e pe lec’h eo bet kavet danvez e gontadennou gant Yann ar Floc’h. N’oun ket evit respont d’ar goulenn-se, hogen kredi a ran en deus bet klevet meur a hini gant tud eus ar vro ha diskoachet hiniennou-all, marteze, e skridou bet savet a-raok e re, evel « Gwrac’h an Enezenn » a gaver e Foyer Breton Souetr.\nNe vern ket kement-se, avat, gouzout an orin eus ar c’hontadennou-se. Ar pez a zo talvoudusoc’h eo en deus gouezet Yann ar Floc’h o dibuna e brezoneg mat hag en eun doare plijus. Skridou int da zidui ha diouz ret, da gentelia, rak holl, war bouez unanig evel « Tri Mab ar Merour », ec’h echuont mat : digollet e vez ar re vat ha kastizet ar re fall.\nAlies ivez e kaver enno aliou fur a-eneb ar vezventi. Kement-se holl a ziskouez en deus klasket Yann ar Floc’h kelenn e lennerien eus ar bobl e-ser didui o spered ha laouenaat o c’halon.\nEur pec’hed a vije bet chom hep advoula, e stumm eul levr, marvailhou ar Breton mat-se a zere beza enoret evel eur gwir skrivagner. Ha bremañ pa ’z eo deuet, a drugarez Doue, al levr-se er-maez eus ar wask, e kavo hor c’henvroiz ennañ brezoneg yac’h hag aes da lenn, ar pez na oa ket bet c’hoarvezet pell a oa, siouaz d’eomp !\nYEUN AR GO.\nD.S. — Aotreet oun bet, gant intañvez ha bugale Yann ar Floc’h, da embann e gontadennou e doare-skriva K.L.T.\nWar-lerc’h pep kontadenn em eus lakaet war be gazetenn ha pe da vare eo bet moulet kent.\nAdtapet diwar « https://br.wikisource.org/w/index.php?title=Raklavar&oldid=149592 »\nKemmoù diwezhañ degaset d'ar bajenn-mañ d'an 6 C'hwe 2019, da 14:22.


Samzun ha Dalila (Rubens) - Wikipedia\nSamzun ha Dalila (Rubens)\nSamzun ha Dalila\nSamzun ha Dalila zo un daolenn gant al livour flandrezat meur Peter Paul Rubens (1577-1640). Graet eo bet etre 1609 ha 1610.\n1 An darvoud livet\n3.1 Pe livour\nAn darvoud livet[kemmañ | kemmañ ar vammenn]\nSavet eo an daolenn diwar un darvoud meneget en Testamant Kozh, istor Samzun ha Dalila (Judges 16). Orgedet eo Samzun ouzh Dalila ha kontañ a ra dezhi pelec'h emañ sekred e nerzh: en e vlev hir emañ.\nPoltredet eo ar mare ma van Samzun kousket war barlenn e zousig Dalila, ha ma krog ar plac'h da droc'hañ blev an haroz. Goude-se eo aes d'ar Filistined, a welomp en tu dehou, en diadreñv, dont da gerc'hat o enebour gwanaet.\nSymbolism[kemmañ | kemmañ ar vammenn]\nEr c'hustod a-dreñv Dalila e weler delwenn Gwener, doueez ar garantez, hag he mab Kupidon, da skeudenniñ planedenn ar paourkaezh Samzun.\nAr vaouez kozh e-kichen n'eus ket meneg anezhi er Bibl. Hi an hini he deus graet bazhvalan marteze. Gallout a ra ivez aroueziañ dazont Dalila.\nUrzhiet e oa bet an daoolenn gant Nicolaas Rockox, alderman of Antwerp, Belgia, da lakaat en e di.\nPa varvas Rockox e 1640 e voe gwerzhet, eventually forming part of the Liechtenstein Collection in Vienna, Austria, in the eighteenth century, along with another Rubens masterpiece, Massacre of the Innocents.\nGwerzhet e voe an daolenn e 1980 e Christies, prenet gant National Gallery Londrez, evit $5 milion. Eno e c'haller he gwelout.\nPe livour[kemmañ | kemmañ ar vammenn]\nUn tamm arvar zo bet diwar-benn piv e oa an hini en devoa livet an daolenn, Rubens pe unan all.   \nAdtapet diwar « https://br.wikipedia.org/w/index.php?title=Samzun_ha_Dalila_(Rubens)&oldid=1855289 »\nLivadurioù an "National Gallery" e Londrez


Bourouchaskeg - Wikipedia\nN'emañ ket en arvar\nKomzet e : Pakistan\nRannved : Karakoroum\nKod SIL BSK\nUr yezh digenvez eo ar bourouchaskeg (Burushaski, [buˈɾuɕaski]) komzet gant tro-dro da 50 000-60 000 den e traoñiennoù Hounza, Nagir, Yasin ha Gilgit e hanternoz Pakistan.\nTeir rannyezh ez eus: hini Hunza, hini Nagar hag hini Yasin. Dre vras e kreder ez eo glanoc'h rannyezh Yasin, met implijet e vez rannyezh Hunza evit ober gant ar yezh dre skrid evel un doare yezh unvan.\nDaoust ma vez kavet er bourouchaskeg meur a c'her o tont eus an ourdoueg, ar khowareg hag ar chineg ez eo sklaer n'eus liamm familh ebet etreze.\nGwechall e oa bet klasket diskwel e oa liammet ar bourouchaskeg ouzh ar sumereg, an euskareg, ar yezhoù kaokazek pe c'hoazh ar yezhoù dravidek met bremañ e ouzer n'eus ket a liammoù etre ar bourouchaskeg, yezh digenvez, ha familh-yezh ebet all.\nAdtapet diwar « https://br.wikipedia.org/w/index.php?title=Bourouchaskeg&oldid=1634607 »\nKemmoù diwezhañ degaset d'ar bajenn-mañ d'an 13 Ebr 2015, da 22:21.


Santez Trifina/Akt kenta - Wikimammenn\nSantez Trifina/Akt kenta\n◄ Aktourien Akt kenta Eil Akt ►\nBUEZ SANTEZ TRIFINA\nHAG AR ROUE ARZUR\nEul leurenn-gear. A-gleiz hag a-zeou d’hezi, eur renkad gwez koz, huel, ha bodennek. Adre d’ann daou renkad gwez-ze, tier, lojennou, kestell a bep seurt.\nE doun diaraog palez Arzul,  gand mogeriou huel ha tri dour, kranellet pen-da-benn. A uz ann tour kreiz, eun tamm hueloc’h evit ann daou all, war al lein krenn, baniell ar Roue Arzul.\nA-iz d’ann tour kreiz, dor-dal ar pales, hag, a gleiz hag a zeou d’ann or-ze, eur marc’hek, harnezet a grenn, ho goaf, unan enn he zorn kleiz, egile enn he zorn deou, hag ho skoed, enn eunn doare deread…. etc….\nTostik-tost da ribl an teatr, er c’hoste kleiz, eunn trôn, ha diou gador-vreac’h war-n’hezan.\nE doun an teatr, er c’hoste deou (hervez ar bobl) diaraog eunn iliz, gant ann nor-dal, ann tour a-uz ha kleier en tour-ze….\nWar al leur-gear eunn engroez tud a bep karter a Vreiz, koz, iaouank, bihan, braz, paour ha pinvidik, deut d’ober ho marc’had.\nEur voubou-vraz a zo gand ann holl dud-se : sioul avad ha peoc’h e komzont. Peb-unan a ia gand he hent, ha den na oar ar c’helou braz ez eer da embann d’hezo….\nDaou baotr korn-boud, daou drompiller, eunn\nSelaouit va c’homziou gand evez, Bretoned…!\nAr Roue braz Arzul, (dre holl ra vo meulet !)\nA zeu enn ho pete, he Rouanez gant'hañ.\nTrifina, eur brinsez kaër e touez ar c’haërañ…\nGrit d’hezo digemer evel m’az eo dleet :\nDiskwellit, gan-e-hoc’h holl, pegemend int karet !\nP’az oc’h holl sujidi eéun a frank a galon,\nP’hoc’h euz ouz hor mestr mad eur garante wirion,\nNa choumit, va zud keiz, na simud, na bouzar…\nGrit ma vezo klevet, war vor ha war douar,\nHoll ho moueziou, emberr, o krial enn eur vouez :\n« Bevet Arzul-ar-Meur ! Bevet hor Rouanez !… »\nEunn dichentil, e kreiz ar bobl\nHervez ho kourc’hemen, e vezo gret Aotro,\nHa, mar karomp Arzul, emberr c’houi hen gwelo…\nD’ar Rouanez ive lid gan-e-omp e vo gret,\nRa vezo deuet mad e-touez ar Vretoned… !\nBrao, va zud…! It bremañ e peb tu d’al leurenn,\nD’en em renka erfad, tuchentil, kouerien,\nKoz, iaouank, bihan, braz, tud paour, tud pinvidik,\nDa zigemer Arzul hag hor Rouanezik !\n(Ann Embanner en em lak e touez ar bobl, e tu deou\nhag an drompillerien e tu kleiz.)\nEndra ma zeont kuit, ar c’hleier hag an trompillou a\nstag da zeni. Klevet a reer adre mogeriou ar pales,\nBevet Arzul-ar-Meur Bevet ar Rouanez !\nAr c’hriadennou-ze a dostaa hag a zeu da veza\nfreasoc’h ha krenvoc’h tammik ha tamm.\nGwelet a reer dor-dal ar palez o tigeri, ha\n1° Daou drompiller ;\n2° Paotr ar baniel, eur marc’hek a bep tu dez’han ;\n3° Pevar floc’h, unan gand ar c’hleze, ann eil gand ar\nvoul, ann drede gand ar Vaz-Roue, ar bevare gand\nar gurunen, ho fevar kever ouz kever.\n4° Arzul a Trifina, dorn ouz dorn, gwisket gant’he ho\naournamantchou a roue, ha kurunennet ho daou. Ar\nRoue a zeu dre ann tu deou ha Trifina dre ann tu\nkleiz, hag Arzul eman gant’han he zorn deou war\narzorn he gleze.\n5° Marc’heien, kever-e-kever.\nE-keit-se, ar bobl en em renk, ar c’hleier hag ann\ntrompillou a zalc’h da zeni, hag Arzul, bepred dorn\nouz dorn gand Trifina, a bign d’ann trôn. Ar rouanez\na azez war he c’hador hag Arzul a choum enn he za.\nDirag ann trôn, paotr ar baniel hag ar pevar floc’h,\ndaou a daou a bep tu dez'han.\nAn drompillerien a-zeou hag ar varc’heien a gleiz,\ndirag ar bobl.\nArzul, gand he zorn deou, a ziskwez d’ar bobl tevel,\nhag, ann holl o veza didrouz, a lavar a vouez huel,\nha gand eun tammik taliou, e gallek : « affection »\nMe, Arzul, Roue Breiz ha Roue Iberni,\nDre c’hras krouer ar bed, ho mestr ha ma hini,\nMe ho salud, va fopl, hirio a greiz kalon,\nRag ouz-hoc’h holl am euz eur garante wirion !\nMar plij gand ar mestr braz, selaou va fedennou,\nE skuillo war-n-hoc’h holl he wella bennoziou,\nE roïo d’hor bro Breiz peoc’h, enor, eüruzted,\nHag a skigno he brud muioc’h mui dre ar bed…\nChetu va brasa c'hoant ha va c’henta mennad…!\nBevet Arzul-ar-Meur !\nTrugare, va zud vad,\nTrugare, c’hoaz eur wech ! Laouen eo va c’halon\nO veza enn ho touez, va Bretoned gwirion !\nMe oar, pell amzer zo, pegen braz karante\nOc’h euz bet a-viskoaz e keñver ho Roue,\nPegen douget oc’h holl da zifenn gwiriou Breiz,\nPe galon virvidik a lamm c’hoaz enn ho kreiz…\nChetu perag ouñ deut, e deiz-mañ, d’ho kwelet\nHa da ziskouez d’e-hoc’h holl Trifina, va fried…\nHou-mañ a zo eur verc’h da Roue Iberni\nEur vro Keltiaded, kerkouls hag hon hini…\nEno, kouls hag amañ, ann holl, bihan ha braz,\nOuz ar Zaoz milliget ho deuz diskred ha kas…\nGras ma c’hellimp, eunn deiz, pa vezo mad an dro,\nHo c’has, evit biken, pell er-meaz dioc’h hor bro…!\nVa zad-kêr a roio d’iñ skoaz el labour-ze,\nHa c’houi, va Bretoned, am zikouro ive…\nIberni, Breiz-Vian dorn-ha-dorn, ha malloz,\nGwaz, mez d’hon enebour, ann traïtour Iann-ar-Zaoz…\nUnvan omp holl, mechañs, war gement-mañ, paotred..?\nGwaz ha mez da Iann Zaoz, an Traïtour milliget!\nKlevet am euz ho lé, va Bretoned leal...\nFisiañz am euz enn-hoc’h hirio evel gwechall !…\nPa vezo red, bezomp holl pare d’ar brezel…\nBevet an Iberni, ha bevet Breiz-Izel !\nBevet hor Rouanez, bevet Arzul-ar-Meur!\nNa c’hellañ ken, va zud, gan’e-hoc’h dale nemeur !\nEur ger c’hoaz …! Va fried ho kar evel-d-ouñ-me !\nLikit fisiañs enn-hi kouls hag enn ho Roue !\nNi a boanio, hon daou, d’ho lakat evuruz !\nC'houi, dalc’hit da veza tud leal ha doujuz !\n(Trifina a gouez war he daoulin,\nArzul, he zaouarn zavet etrezeg ann Nenv)\nDoue, Mestr ann Neñvou ha Krouer ann douar,\nDistro diwar-n-omp holl peb reuz ha peb glac’har …\nRo d’eomp eur peoc’h paduz, ha kendalc’h da skoazell\nWar va fried, war-n-ouñ, war va bro Breiz-lzel !\nSkuill war-n-omp holl glizenn da vennoziou, va Zad,\nHa ro d’eomp nerz awalc’h d’az servicha erfad !!!\n(Trifina a-nevez war he c’hador.)\nEunn dichentil, e Kreiz ar Bobl.\nKlevet oc’h euz, Breiziz..? Kriomp holl enn eur vouez ;\n« Bevet Arzul-ar-Meur ! Bevet ar Rouanez ! »\n« Bevet Arzul-ar-Meur ! Bevet Ar Rouanez !\n« Bevet Arzul-ar Meur ! Bevet ar Rouanez …! »\nEunn tiek, e Kreiz ar Bobl\nArzul, korf hag ine, d’e-hoc’h omp bete mervel…\nD’e-hoc’h, d’hor Rouanezik ha d’hor Bro Breiz-Izel.\nTrugare, c’hoaz eur wech, trugare, va zud vad,\nEvit ho tigemer leal ha deread…\nMe a fell d’iñ, d’am zro, krial a vouez huel :\n« Gloar, enor, eüruzted ha peoc’h da Vreiz-Izel …! »\nHa bremañ, Trifina, grit eur zell, me ho ped,\nWar ann dud-mañ o zo enn-dro d’eomp dastumet !\nDiredet int, Itron, a Dreger, a Leon,\nA Wened, a Gerne, ha beteg a Roazon\nDa gas d’e-hoc’h ho zalud evel d’ho Rouanez…\nHoll e fiziont enn-hoc’h hag enn ho madelez…!\nRed e vo, va fried, ho c’haret a galon\nRak holl ez int tud vad, kalonek ha gwirion…\nKoz, iaouank, bihan, braz, tuchentil, kouerien,\nTud a vor, zoudarded, tud pinvik ha peorien,\nHoll int ho sujidi, ha dleet eo d’heze\nEuz ho perz, Trifina, hevelep karante…\nTrifina, (en he za.)\nMe a zalc’ho soñj mad a gement-se, aotro,\nHag, a-greiz va c’halon, evel-d-hoc’h, m’ho c’haro !\nDeomp bremañ d’ar palez : diskuizomp eur pennad !\nDeomp eta, va Roue, p’eo kement-se d’ho krad !…\nAr Bobl a ia kuit dre ann daou du, o krial.\n« Bevet Arzul-ar-Meur, bevet hor Rouanez »\nGoustadikoc’h, tammik ha tam, dre ma pellaont.\nE keit-se, ar Prosesion en em renk war al leur-gear.\n1° Daou Drompiller\n2° Paotr ar Baniell, etre daou varc’heg.\n3° Ar Pevar floc’h, gant ho fevar aournamant,\n4° Arzul ha Trifina, bepred dorn ha dorn a zizkenn\ndiwar ho zron.\nAnn tri rum kenta a ia er palez dre ann nor-dal.\nArzul ha Trifina, warlerc’h, a ia da vont ive, pa zigouez,\ne-kreiz al leur-gear, war benn hent d’hezo, Kervoura, hag he\nfloc’h war-he lerc’h.\nPa hen gwelont o tostat, Arzul ha Trifina a choum enn ho\nza, hag ar varc’heien en em denn e daoudu d’ar leur.\nE Kreiz ann teatr : Arzul a-zeou, Trifina a-gleiz,\nA-goste, Kervoura, a-gleiz, tost da ribl ann Teatr,\nFloc’h Kervoura, e gweled ann Teatr,\nE daou du, ar Varc'heien,\nEvel mignon leal, evel breur-kaër doujuz,\nM’ho salud, Roue Breiz, brudet ha gallouduz !\nMar plij gand hor C'hrouer selaou va fedennou,\nE skuillo frank war-n-hoc’h he wella bennoziou.\nE roïo d’e-hoc’h enor, buez hirr, eüruzted,\nHa tro-vad e kemend ho pezo c’hoantaet…!\nMe az salud ive a greiz-kalon, va c’hoar.\nRag ne garañ dreist-oud netra war ann douar\nP’az kwelañ e iec’hed, karet e Breiz-Izel,\nHa doujet gand ann holl, a-dost kouls hag a-bell,\nA levenez, a joa va c’halon zo karget…\nDeuet mad ra vezi ! Hast am boa d’az kwelet,\nKervoura, va breur ker, hag Arzul, a gredañ,\nA galon a lar d’id ar pez a lavarañ…!\nGwir a lar ma fried, Kervoura ! Em falez,\nKerkoulz hag e peb leac’h euz va rouantelez,\nBezit mestr evel-d’-ouñ ! Dre holl, ho kourc’hemenn\nA vo d’am zujidi zakr evel eul lezenn…\nNe c’houlennomp netra nemet ho miret pell\nDa voud karet gan-eomp, da garet Breiz-Izel…!\nEr vro-mañ eo dispount hag eeun ar c’halonou,\nC'hwek ar gomz, dirr ar vreac’h ha garrek ar pennou :\nAc’hendall, p’ho defe gret le a fealded,\nBreiz-Izelliz, va breur, a dalc’h d’ho ger bepred…\nNemet oc’h ann traïtour ne vezont digernez…!\nMar heñ pakont, eur wech, gwaz aze da hen-nez !!!\nMann na c’hell hen diwal, dioc’h ho c’hounnar erfad,\nHag heñ skei a reont, abred pe zivezad…!\nMes chetu me, ma breur, oc’h ober prezegenn…,\nHo tigarez, mar plij… !\nEüruz ouñ ha laouen\nO klevet ho komziou, Arzul, ma c’hredit mad !\nEvelse d’iñ, gwechall, e prezege va zad…\nSkrivet int em c’halon ha, gand sikour Doue,\nSonj am bo anez’ho, e-tro pad ma bue !\nFiziañs hon euz enn-oud, ha va Fried. ha me!\nFiziañs evel em breur, m’hen tou war va c’hleze…!\nHa bremañ, Kervoura, choum gan-e-omp e rankez…\nPell diouz-id e venn gwall-nec’het aliez !\nTrugare, Trifina, trugare d’e-hoc’h, va breur !\nN’hellañ ket, siouaz d’iñ, gan-e-hoc’h dale nemeur…!\nChetu paket gan-en va femp bloaz war-n-ugent,\nHa tremen mall eo d’iñ en em lakat enn hent\nDa glask eunn dimizi a zoare deread\nOc’h ho renk, va breur kaër, hag oc’h hini va zad…\nVa list da vont eta enn avantur Doue…\nAbars nemeur, mechañs, a vin distro arre…\nBezit dinech ho taou ! A-dost, kouls hag a-bell,\nVa soñj a vo gan-e-hoc’h, dalc’h-mad, e Breiz-Izel !\nPa blij se d’ar Mestr Braz, kenavo, ma breurik !\nKen e-berr, Trifina, kenavo, va c’hoarik !\n(En em vriata a reont ann eil egile.)\nBennoz Doue dalc’h-mad r’hoc’h heulio, Kervoura !\nChoumit feal d'Hezañ, ha likit dreist peb tra\nHoc’h evez da ziwal ouz ar gwall aliou,\nOuz ar gwal vignoned hag ho frezegennou…\nP’az oc’h den pinvidik, iaouank hag a zoare\nTad ar gaou (1) war hoc’h hent a stegno marteze\nE-leiz a rouejou, korvigellou e-leiz :\nN’euz fors ! keit ma lammo kalon eeun enn ho kreiz,\nChoumit dispount, va breur, ha n’ho pezit neb doan…\nRed eo, evit gounid, lakat eunn tammik poan…!\nKenavo, Kervoura ! Doue r’ho kennerzo !…\n(Kregi a ra enn he zorn.)\nHag a beb drouk, va breur, deiz ha noz r’az miro…!\nKenavo d’e-hoc’h ho taou, ar wech-mañ evid mad…\nMall braz eo d’in mont kuit, daoust m’am euz kalonnad !\nArzul ha Trifina a ia enn ho falez.\nKervoura hag he floc’h a choum ho daou war ann teatr.\nKervoura hag he Floc'h, Gar-Orjal\nKervoura, dirag ann holl, e kreiz ann teatr,\nGar-Orjal adre d’hezan, hag eunn tammik war ann tu kleiz,\nKervoura a gomz he-unan\nEat int enn ho falez…! Ann diaoul ra zougo\nAnn diou rambreer-ze ha, ma kar, r’ho mougo !\nHa klevet oc’h euz-hu, bremaïk Roue Breiz\nHa va c’hoar klouaren o tisteurel a-leiz\nA guzuillou, d’am bek, diskiant, amzeré…?\nHo selaouet am euz, (red e oa kement-se !)\nDoujuz hag anaoudeg evel eunn oanik gwenn...\nMes, e keit-se, va zud, em c’halon e klevenn\nEur gounnar o sevel, kounnar ann aër-wiber\nWar he lost, er c’hoat doun, dre zigouez, pa gerzer !\n« Beach vad, eme-z-ho ; peb tro vad ha bennoz\n« Digand krouer ar Bed…» Me a lavar malloz\nD’Arzul, da Drifina, da Vreiz ha d’ar bed holl !\nEvid eur gurunen, kemend am euz da goll,\nStripou, korf hag ine, m’ho ro da Lusifer…!\nRoue a oa va zad, roue eo va breur-kaër :\nRoue e viñ, m'hen tou, ha ne vezo ket pell,\nEnn Iberni, er Skos, pe c’hoaz e Breiz-Izel…!\nGwaz ha malloz d’ann neb a glasko harz ouz-iñ…\nNetra n'am spourono, den e-bed na zoujiñ…\nRoue ha kurunet evel ma oa va zad,\nEvel Arzul a Vreiz, chetu aze ar stad\nE fell d’iñ-me gounid, ha koustet pe gousto…\nTad ha mamm, breur ha c’hoar, faë a rañ anez’ho…!\nRoue ha kurunet !!! Dalc’h soñj mad, Kervoura !\nMa kac’h da varc’h ouz-id  az po kollet peb tra…!\nKoll peb tra…? Ne riñ ket ! Chetu o trei em penn,\nEnn eunn taol hag evel dre vurzud eur froudenn…\nMar d’eo Iann he lost hirr  eo he c’huzul d’iñ-me,\nFoeltr fors e-bed na rañ ! Enklaskomp heb dale\nPe fall ez eo, pe vad… Gliz difounn a-wechou\nA ve treac’h d’ann heol tomm hag a dorr he vannou…!\n(Choum a ra eur pennadik da sonjal.)\nTosta ouziñ, va floc’h, va mignon Gar-Orjal…\nAba ma oan bugel, te a zo d’in feal,\nHag, evit da digoll, me am meuz da laket\nEr renk kenta e-touez va gwella mignoned…\nEur c’huzul mad am euz ezomm, er mare-mañ,\nHa te her roïo d’in a zoare, a gredañ…\nGar-Orjal, o tostât, gorrek ha disfiziuz\nMa mestr, evel gwechall, me a boanio dalc’h-mad,\nD’ober, e peb mare, peb tra hervez ho krad…\nLivirit d’iñ ho poan ha, mar be em galloud,\nEmberr, n’ho pezo ken nag enkrez nag hirvoud…\nAnn dudou-koz, Aotro, daoust m'az int diwiziek\nHa divalo da gomz evel ezen gornek,\nA zo goest aliez, da ziluia kudenn\nTudou iaouank, kollet gant'ho penn ho neudenn !\nM’her goar mad, Gar-Orjal, te a zo eur mevel\nBoaz da gomz, pa ve red, ha kouls boaz da devel…\nEnn-oud am euz fiziañs, pell amzer zo, va den,\nHag enn da garante stard e choum va c’hredenn.\nHogen, ar pez am euz da laret d’id hirio,\nTou d'iñ, den nemed-oud, birviken, n’heñ klevo,\nDen, rak anez e vimp hon daou karget a vez…\nTevel, prins Kervoura, n’eo ket eunn dra diez !\nKomz a zo diesoc’h…! Ann tevel a zo mud,\nMes ar gomz a zo skiltr hag, e diskouarn ann dud,\nE kouez, liez a wech, pa soñjer nebeuta…\nMe a raï, e peb tro, Prins, evid ar gwella !\nMad, mad-kaër, Gar-Orjal ! Pouez erfad va c’homziou,\nHa zent gand aket braz oc’h va holl guzuliou…\nC'hoant am euz da lakat, heb dale, war va fenn\nHa, koustet pe gousto, eur gaër a gurunen…\nMa zad enn Iberni a rene n’euz ket pell\nHag Arzul, va breur kaër, a ren e Breiz-Izel…\nHa me, mab ha breur-kaer Rouane gallouduz,\nA dalc’hfe da veva evel eur paour mezuz…?\nNe riñ ket, m’heñ tou krenn !!! Chetu perag hirie\nAm euz laket em fenn laret d’id va doare,\nP’az oud eur spered lemm a rankez va zikour…\nPaeet e vezo d’id, a zoare, da labour…\nN’anavezez-te ket eur brinsez iaouank-flamm,\nEmzivadez aberz he zad, a berz he mamm,\nPenn-herez, merc’h Roue ha c’hoaz da zimizi,\nHag ec’h hellfenn-me mont d’ober al lez d’hezi,..?\nGar-Orjal, (goude beza choumet eur pennadik da zonjal.)\nDoue, pe ann diaoul a zo gan-e-hoc’h a du\nSelaouit, ha va list da vont enn hent dioc’h-tu\nTenn kaer e vo ar beac’h, mar na zeuann a-beñ\nDa c’hounid d’e-hoc’h, va frins, ha tron ha kurunen\nAbenn tri miz pe dost…\nHuvreal ac’h euz great,\nVa faour keaz Gar-Orjal, anez, oud penn-follet !\nDihun mad oun, Aotrou, ha va spered em fenn\nA zo iac’h evel pesk ha skañv evel pluenn !\nTeurvezit va silaou gand evez, me ho ped…\nE-keit m’ho prezegañ, am euz amzer gollet…\nAbacarus, Roue gallouduz ar Saozon,\nA zo war-nez da goll he vuez hag he drôn\nBrein eo he gorf out-hañ, siouaz, gand al lornez\nHag ann holl heñ dilez enn he dristidigez\nEnn aoun da baka ar c’hleñved spountuz se…\nKlevet oc’h euz, mechañs, lavar a gement se…?\nAnn holl, bihan ha braz, a gemer heuz out’hañ,\nHag he verc’h, gand ann holl, a bellâ diout-hañ…\nPaour keaz, paour keaz Roue !!! Ne baouez, deiz ha noz,\nO c’hervel ar maro, evit galloud repoz…\nKlevet am euz laret, ha gwir eo, a gredañ,\nHen deuz ar reuzeudik, aboue m’eo kouezet klañ,\nTouet rei kurunen, merc’h ha rouantelez\nD’ann neb a gasfe kuit digant’hañ al lornez…\nVa list da gas d’hezañ, prins, ho kourc’hemennou,\nDa glask, war ma buez, d’heñ gwellat, louzaoiou,\nHa, mar kasañ da vad hevelep kefridi,\nHep dale, Kervoura, mab Roue Iberni,\nBreur-kaër Arzul a Vreiz, ha va Aotrou gwirion\nA lakaï war he benn kurunen ar Saozon !\nAllaz, ma mignon ker, me a garje galloud\nKredi enn da gomziou enn hevelep darvoud…\nMes, siouaz, n’hellañ ket…! N’euz bet biskoaz louzou\nA-eneb al lornez…\nN’emint ket er parkou,\nStank evel ann deliou, er goañv da rastellat.\nMes awalc’h e kaviñ, mar kavañ eunn dornad…\nOuspenn c’hoaz, n’eo ket me a ranko ho c’havout,\nHa, tamm ne viñ kignet gand spernenn na gand broud,\nEvit mont d’ho dastum…! Me anav eur wrac’h koz,\nEnn hanter hent e-tre Breiz-Izel ha Bro-Zaoz…\nHou-nez, Aotro, biskoaz n’hi deuz kavet hi far,\nAba ma z’eo krouet ar bed, war ann douar…\nHou-nez a oar, diboan, lenn el loar, er stered,\nDiskleria da bep den he amzer dremenet,\nDisplega penn-da-benn ar pez a c’hoarvezo\nGant paour, gant pinvidik, enn amzer a vezo…\nHon-nez a oar dibab ar gwella louzaoiou\nDa gas digand eun den ar gwasa Kleñvejou…\nAl lornez, ar paz-iud, ar vreac’h-du, ar gounnar\nAnn tagn, drouk sant Kado, kerkouls ha drouk-melar\nAnn hurlou, ann drouk-sant, hag ann dersienn-velen\nAnn darvoed, drouk ar felc’h, kerkouls ha drouk sant Mean\nKleñved e-bed na harz ouz he strobinellou,\nHag ann diaoul a zent ouz he drouk-pedennou…!\nHa te zo Iann awalc’h da gredi ann traou-ze…?\nMeur a zen fur, Aotro, ho c’hred evel-d-ouñ me !\nAc’hendall, selaouit ar pez a c’hoarvezaz,\nGand eur c’hoz vignon d’iñ, n’euz ket pell amzer c’hoaz\nWar nez da veza tad da c’houec’h a vugale\nAr paour keaz, gand abek, noz ha deiz a ouele…\nRag beva c’houec’h bugel, he wreg, heñ he-unan\nDiwar eur gopr dister, ne ve ket gret hep poan !\n« Gand ma c’hano eur paotr, va beac’h a vo skañvoc’h !\n« Zevel plac’h, a viskoas, a oe kals diesoc’h…!\n« Eur paotr, abenn dek vloaz, am zikouro eun tamm\n« Da c’hounid eunn tam boed d’ar re all ha d’he vamm ! »\nDa noz, e-pad ma oa kousket ann holl e ti,\nE savaz va mignon, ha, sioulik evel ki,\nE troc’haz eur guchenn euz a vleo he bried,\nHep gouzout da hou-mañ, hep ne eo dihunet…\nKerkent ha ma tarzaz an heol, e deiz warlerc’h,\nMa mignon a roaz d’he varc’h eur zac’had kerc’h,\nHa d’ar pevar lamm-ruz da di plouz ar c’hrac’h koz…\nHoumañ, aboue diou heur, e oa oc’h heñ gortoz…\nAnn diaoul emichañs, heñ doa laret d’hezi\nE voa eunn den war varc’h o tiredek d’he zi…!\nAdalek m’heñ gwelaz : « Hast eta lochore !\n« Ro d’iñ ar guchenn vleo ac’h euz kuzet aze\n« E godell da vragou…! C’hoant ac’h euz da c’houzout\n« Pe baotr, pe blac’h, da c’hreg devez e gwillioud,\n« A roïo did ? Selaou, ha skriv enn da galon\n« Va c’homziou, mar karez, rak frank int ha gwirion.\n« Abenn tri miz amañ, da c’hreg, hep poan e-bed,\n« Etre nao ha dek heur, a lakaïo er bed,\n« Eur bugel paotr, unan e-touez ar re gaëra\n« E oe gwelet biskoas, e neb leac’h, er bed-ma…\n« Diougan ar bleo-mañ a zo sklear ha kevret\n« Gand diougan ann heol, ar loar hag ar stered…\n« Distro bremañ d’ar gear, ker prim ha ma c’helli,\n« Ha na lavar da zen petore kefridi\n« Ac’h euz gret em lojen, anez, war an douar,\n« N’az po, hed da vuez, nemet keuz ha glac’har…!\nHa deut eo holl da wir ar pez a lavarez…?\nIa, ger da c’her, Aotro…!\nKervoura dû he zremm\nGand pegen gwaz enkrez\nOuñ-me gwasket, siouaz…! Kea da glask ar c’hrac’h-se\nGar-Orjal, ha gan-id digas-hi em bete,\nMarteze e kavo, d’am zenna a anken,\nStrobinell, korvigell, tro-bleg pe louzouen.\nGwall diez eo, Aotrou, dont a benn anez’hi…\nNe ra kammet netra, nemet pa blij d’hezi,\nPrins, Roue, impalaër, na ra fors ane-z-he,\nHag e flijadur eo c’hoarzin goap war-n-heze…\nKoulskoude, ann arc’hant a blij kaër d’ar vaouez…\nPa ve pouner ar ialc’h e c’heller aliez\nGounid he grasou mad…\nArc’hant am euz hag aour\nKement ha ma karañ… N’edouñ ket eur prins paour !\nChedu amañ eur ialc’h hag enn-hi dek mil skoed\nEvit ober peb tra evel ma z’eo dleet…\nMar plij d’iñ prezegenn ar c’hrac’h, divezatoc’h\nMe a roïo d’hezi kemend all, pe vuioc’h…!\nEz añ enn hent eta ! Doue r’ho kendalc’ho\nE iec’hed hag e joa, ken e veziñ distro !\nDoue, pe ann diaoul ! Ar foeltr tamm fors na rañ\nHe-mañ a dalv hen-nez d’iñ-me, diwar-vremañ !\nGar-Orjal (o vont kuit)\nDek mil skoed !!! kollet eo, gand ma mestr he skiant\nO rei d’iñ war eunn-dro kemend all a arc’hant…\nPetra a venn ober…? Eunn torfed marteze…!\nDigor da zaoulagad ha da ziskouarn ive…!\nDa c’hortoz, Gar-Orjal, kemer eunn tamm ebad,\nHag, e-leac’h piketez, ev gwin a voutaillad !\n(Mont a ra kuit)\nKervoura he unan\nDen reuzeudik m’az ouñ ! na gwasa planedenn\nA zo war an douar laket em lod da ren !\nIaouañk oun, piñvidik, a zoare deread,\nVa c’hoant eo va lezenn ha, va lezenn, va grad…\nE lez ann Iberni hag e lez Breiz-Izel,\nVa zad ha va breur kaër am lak er penn huel…\nKouerien, tuchentil a bleg o fenn, doujuz,\nP’am gwelont o tremen war va marc’h didreac’huz ;\nMes den na c’hoarz ouz’iñ, ha den em c’heñver-me\nNa zoug enn he galon eunn tammik karante…\nPerag…? Da gement se me eo a zo kiriek…\nHa da gaout kas ouz-iñ ann holl ho deuz abek…!\n« Neb na gar den na dle gand den beza karet : »\nChetu ger ar re goz ha gwir ho deuz laret…\nHogen, em c’halon-me, biskoaz war ann douar\nNe zavas karañtez ouz tad, ouz mamm, ouz c’hoar :\nMe ne gariz biskoaz nemet ann enoriou,\nHag, evit ho gounid, e rafenn torfedou,\nAnn torfedou brasa a c’hell eunn den soñjal…!\nPenaoz treac’hi, siouaz, eunn hevelep tech fall…?\nNa zoujañ na Doue, na diaoul er bed mañ,\nHa re zivezad eo doñt d’ann hent mad bremañ !\nKerz eta, Kervoura, kerz war lerc’h da El fall…!\nMilliget er bed mañ ha daonet er bed all…!!!\nGwaz a ze d’iñ, gand ma likiñ eur gurunen,\nDaoust d’ar pez a gousto, eunn devez, war va fenn !!!\nGwaz ha malloz d’ann neb a zavo eneb d’iñ\nHag a glasko herzel, n’euz fors penaoz, ouz-iñ !\nTad ha mamm, breur ha c’hoar, kerent ha mignoned,\nHep keuz hag heb truez, m’ho flastro, mar be red !!!\n(Choum a ra eur pennadik da zonjal, o kerzet gorrek\nwar ann teatr hag he benn pleget izel)\nGwall bell, war a gredañ, e tale Gar-Orjal !\nGand ma na vo gant-hañ deuet he daol da fall…!\nDen e-bed em c’hichen da selaou va c’hlemmou…\nMe gav hir ann amzer…!\nEndra ma lavar Kervoura ar c’homziou-ze, Roll-ar-Bourdou en pillaouer a zeu war ann teatr, dre eunn nor, e tu kleiz, hag, o tostât oc’h Kervoura, gorrek ha goustadik, a lavar a vouez izel.\nHep gwir abek, aotrou !\nPenaoz, heb gwir abek…?\nIa, ma feiz, Aotrou Keaz…!\nZellit a bep tu d’e-hoc’h ! Na kaerët ann devez…!\nAnn heol a zav skeduz hag he genta bannou\nA skuill tomder ha nerz war gear, war ar maeziou…\nAnn evned a zihun hag ho c’han dudiuz\nA lavar meulodi d’ho Mestr holl-gallouduz…\nAnn aezennik klouar a c’houez war ar c’hoajou\nHag a hej goustadik ar jeot glaz, ar bleuniou…\nEnn touriou, ar c’hleier a diñs ann « Anjeluz »,\nHag ho mouez en em vesk gand moueziou arvaruz\nAl loened er parkou… Pell du-hoñt, ar mor-braz\nA vorgousk, o lipat ann treaz, ar bezin glaz…\nAr brug, hag ar balan, hag ar bokedou-leaz,\nAl lann hag ar gwivoud, ar roz, ar rouanez,\nAr spern-gwenn, al loré, ar skav, ar munudik,\nA skuill ho c’houeziou-mad… war ann derv, ar c’hoantik\nA ra lammou dispar… Ar zaout hag ar c’hezek,\nAnn deñved, dishual, er park hag el lannek,\nA beur hag a c’hoari, dispouñt… War an douar\nBiskoaz devez kaëroc’h na lugernaz, m’hel lar !!!\nChañtre, ma den, te zo eur pabor beget mad,\nHa da glevet o komz a zo d’iñ eunn ebad…!\nPeurvuia, botou toull ha dillad druillennek\nA dalv da wiska treid ha korf eur genaouek…\nMes, te zo bet er skol, war va zoñj, pell amzer !…\nBet er skol, aotrou keaz..? Ne gaffchec’h, em c’harter,\nNeb skol war dek leo dro… Ha c’hoaz ar skoliou-ze\nNe d’iñt pleustret nemet gand ann dud a zoare…\nAr beorien, evel-d-ouñ, evit gounid ho boed,\nKouls eo laret, adal ma veont dizounet,\nA rañk labourat stard, ha n’ho deuz neb kentel\nNemet kentel ann heol, ann erc’h hag ann avel,\nKentel mouez ar c’hleier ha richan ann evned…\nAr gentel-ze, avad, a dalv kalz a re-all…!\nBiskoaz, bete vremañ, ne gleviz kemend-all !!!\nPiou a reer ac’hanoud, ha peleac’h oud ganet…?\nPiou a reer ac’hanouñ…? Ma feiz, n’ouffenn laret !!!\nA-wechou e soñj d’iñ n’am euz bet tad na mamm\nDu e oant, gwenn, melen, ruz, bihan, braz, tort, kamm ?\nN’oun doare, aotrou keaz !… Peleac’h ouñ-me ganet…?\nTost d’eur gearik vihan, ha koulskoude brudet,\nEnn Eskopti Treger, hanvet ar Roc’h-Derrien.\nBro ann doerien-glaz hag ar billaouerien…?\nEmoc’h gant’hi, Aotrou… Eno e vev ive\nEur c’hivijer bennag… Holl int tud a zoare !\nMar d’int heñvel ouz-id…\nC’houi a gred, ma ine,\nEz eo ann holl Roc’hiz, ken Iann hag ez-ouñ-me…?\nAnn distera Roc’had a zo luban awalc’h\nDa gemer, e godell eunn dichentil, he ialc’h,\nHep gouzout da he-mañ… Me avad, Aotrou keaz,\n(Zellit eunn tamm ouz-iñ, mar d’eo ho madelez !)\nC’houi gred ez ouñ-me goest d’ober hevelep tro…?\nO Doue, na duduisa bro !!!\nZellit du-hoñt, Aotrou ! kaera prajeier glaz !\nDu-mañ parkadou ed ha, pelloc’h, ar mor braz !\nA-hoñt, lanneier brug, el leac’h all, beurjezou,\nDre-holl ar peoc’h, dre-holl kan ann evnedigou…!\nZellit, Aotrou, zellit ! .. Doue, war ann douar\nNa grouaz par d’hor Breiz, a greiz-kalon, m’hel lar !!!\n(Kervoura a zell gand evez a gleiz, a-zeou, adre hag\naraog, o heulia biz dorn deou Roll ar Bourdou.\nE-keit-se, he-man a dostâ tammik ha tamm, ha, pa\nzonj Kervoura nebeuta, a tenn he ialc’h dioc’h he\nKervoura (ne oar netra)\nGwir a larez, va den ! Er vro-mañ ne weler\nNemet traou dudiuz, traou dispar ha traou kaër…!\nFoeltr fors-e-bed, avad, na rañ rak ann traou-ze\nTraou all am euz an nec’h kals muioc’h evit’he…!\nC’houi nec’het…? Gand petra…? D’ar beure, pa zavit\nAbred pe zivezad, e-dro d’e-hoc’h e kavit\nMevelien, mitizien, iaouañk, doujuz ha koant\nE doare mad d’ober peb tra hervez ho c’hoant…\nArc’hant oc’h euz hag aour e-leiz ho kodellou…\nD’e-hoc’h ar boed lip-he-bao, ar gwella evachou…!\nPa ve ien ann amzer, e c’hellit tost d’ann tan\nTomma, ober eunn hun, dibreder ha diboan…\nPa ve re domm ann heol, dindan ar gwez huel\nC’houi a gav ann ear fresk, e koajou Breiz-Izel,\nHa c’hoaz en em glemmit…?\nGwir eo, diaviz ouñ…!\nAh! ma vijec’h, hebken, eur bloavez evel-d’ouñ,\nHirvoudi gand abek e c’helljec’h, marteze…\nGwall reuzeudik ez ouñ, m’hel lar d’id, koulskoude !\nAc’hanta, aotrou keaz, selaouit va ali !\nPa grogo stard enn-hoc’h kleñved ar velkoni,\nGrit bourdou d’ho nesa, likit-hañ e kounnar…\nBrasoc’h ebad na zo, me gred, war ann douar…!\nKervoura (o vouzc’hoarzin)\nIe da, Iann Banezenn… ? Paz oud, oc’h da glevet,\nEur farser heb he bar, eur gwall ibil touet,\nDiskolp d’iñ, p’az pedañ, da dremen ann amzer,\nAnn taoliou ar c’hëra e-touez da daoliou kaër…\nMa zaoliou ar c’haëra…? Ne fell d’e-hoc’h nemet se ?…\nTri zevez penn-da-ben ha teir nozvez goude\nE c’hellfenn marvaillat, ha c’hoaz n’am be laret\nNemet eunn nebeudik euz ma zroïou brudet…\nEunn devéz (erc’h ha skorn a oa war ann douar,)\nEc’h iz d’ober eunn dro da goat ker-Huelvar\nWar-zigarez dastum eur zac’had koat maro…\nSelaouit mad penaoz e tigouezaz ann dro !\nWar eur c’hleuz e weliz, emberr, eur goz derven\nZeac’h, pell amzer a oa, kef, brañkou, korf ha penn,\nHa me da rei d’hezi zakramañt ann nouen…\nMes goude, dre be stum karreat d’am lojenn\nEunn hevelep pikol, (rak braz e oa, Aotrou,\nHa bevet hi defoa meur a gant bloaveziou… !)\nEno e oa ann dalc’h… Mes eunn den a skiañt\nNe choum ket, emichañs, gwall bell e nec’hamañt\nGand traouigou dister, evel ma oa hou-nez…\nPoan am boa koulskoude, m’hel lar frañk, hag eñkrez\nHag eur c’houezenn tomm-skaot a ruille gand va zal,\nPa weliz gand ann hent, gorrek hag o vragal,\nMevel Ker-Huelvar, gand pevar a gezek,\nBet o kas teil d’eur park, d’eur prad, ha d’eul lannek,\nO tostaat ouz-iñ…! « Iannik Ker-Huelvar,\n« P’az oud eunn tamm paotr mad, paz eo goullo da garr,\n« Kas gan-id d’am zi-plouz ar goz wezenn-derv-ma…!\n« Gwall ien eo ann amzer hag ebad eo tomma,\n« Pa ve kuzet ann heol, ouz eunn tantadik koat… »\n— « Pa gomzez, eme Iann, ken flour, ken deread\n« Taolomp ar goz dervenn er c’harr hag, hep dale,\n« Deornp da Ger-Huelvar… Ann Aotrou, marteze\n« A gavo e viñ bet pell oc’h ober va zro… »\n— « Mar fell d’ezhañ krozal, Iannik, m’hen distano…! »\nHa n’eo ket eunn taol brao hen-nez…?\nN’am bije birviken sonjet e kement-se !\nKemer karr ha kezek ann den az poa laeret\nDa gas da breiz d’az ti…\nC’houi a zo zouezet…?\nKals kaeroc’h am euz great… Mes me a wel a-hont\nEunn den a zremm garo war-zu enn-omp o tont…\nPiou ar foeltr eo hen-nez…?\nPe fors a ra d’iñ me ?\nMad ! ze a zell ouz-oc’h…! Ha mar klask koulskoude\nGouzout piou omp hon daou, petra a lavarfomp ?\nLar ar pez a gari !\nAotrou, en em glevomp !\nAr c’hañfard-se, me gred, a zo eur gwall ebeul\nHag he vaz a zo hirr ha teou evel eur peul\nHegal a raï ouz-omp, ann dra-ze a zo sklear,\nMar en em zikouromp, e vo brao he afer…\nGwir a larez, va den… Fisiañs am euz enn-oud !\nGwelomp eta penaoz e troïo ann darvoud !\nKervoura ha Roll, e kreiz ann teatr, Flamm, gand he\nbenn-baz, a zeu dre ar gweled.\nDeiz-mad d’e-hoc’h, aotrounez ! Teurvezit, me ho ped,\nOber ann aluzenn d’eur paour keaz divroed !\nN’am euz aour nag arc’hant, siouaz, ha dre ar bed,\nEvel-d-oud, ma mignon, ez oun o klask va boed.\nGaouiad !!! Hag ar ialc’h-se a zo enn da c’hodell,\nHa mein a zo enn-hi…? Respount hep troïdell.\nEur ialc’h…? Tan ha kurun, va ialc’h ez eo hou-nez\nDoue ra vo meulet ! Dalit-hi, aotrou keaz…\nNe blij ket d’iñ gwelet ann traou o vont da goll\nHa d’ann d’astum oun mad, war va hano a Roll !\nDu-hoñt, war ann douar, me am boa he c’havet\nHa, gand kals a breder, enn va godel laket,\nMes pa z’eo d’e-oc’h, aotrou, ne c’houlennañ netra\nNemet eunn aluzenn…!\nNaoun am euz da vara,\nRak, aboue pevar deiz, n’am euz bevet, siouaz,\nNemet diwar zour sklear ha tammou louzou glaz.\nAr ialc’h-se e vo d’iñ hag heb dale nemeur,\nAnez, gan-e-hoc’h ho taou e c’hoarvezo gwall-eur…\n(E-keit-se, Roll a zo eat tammik-ha-tamm d’en em\nlakat adre da Flamm hag, enn eunn taol, et tiframm\nhe benn-baz digant’han.)\nBremañ, choum peoc’h, va den, pe gwaz aze d’az kein,\nRak da vaz, e welañ, ne d’eo ket e koat brein,\nHa ma na vez ket fur ha sioul evel eunn oann,\nFest da vaz, m’hen tou d’id, eo az pezo d’az koan !\nDre gerniel Satanas, impalaer ann ifern,\nEz an d’ober stripou, Rollik, gand da eskern !\n(Sailla a ra war Roll : He-man a glask kemer ann enkloch da rei lamm d’he enebour. Kervoura a zeu neuze da zikour Roll hag ho daou e diskarjont Flamm d’ann douar a stok e gorn, ha, gand eur gordenn e stakchont d’hezan he dreid hag he zaouarn)\nNa stripou, na netra na ri-te, boed ar groug !\nLak evez da choum fur, pe me war da c’houzoug\nA dremeno, dispount, eur pennadik kordenn…\nHa, ne vezo ket hirr, m’hen tou, ann abadenn…!\nEur sachadenn, pe diou, great e stum deread,\nHag ec’h i da welet Lusifer-goz, da dad…\nMar plij ann dra-ze d’e-hoc’h, e vezo great ar stal,\nAotrou, ha Flamm-he-Beul, ma fell d’hezañ krial\nNe raï, er bed-mañ ken neb kriadenn e-bed…\nHel lezel e buez a gavañ a zo red…!\nAc’hendall, selaouit ! Chetu va gourc’hemenn !\nHo taou ez oc’h daou laër ha, mechañs, ho krec’henn\nNa gafchent d’ho frena, e foariou Breiz-Izel,\nEunn den diot awalc’h, diskiant ha diboell…!\nN’euz fors ! Ezomm am euz daou vevel a skiant,\nHa, kaer klask am befe, ne gaffenn ket, war gant,\nDaou all heñvel ouz-oc’h… Me ho kopra ho taou…!\nIt da brena dillad, ha list pill, truillou, laou…!\nPetra e vo ho karg…? Emberr, c’houi he gwezo,\nMes zenti, hep krosmol, paotred, c’houi a rañko…\nPiou ouñ-me…? Selaouit! Me a zo Kervoura.\nBreur-kaër Arzul-ar-Meur, breur henañ Trifina,\nHo tigollo, va mestr…\nPe Satan, marteze !\nDa c’hortoz, it buan, ha na zaleit ket…\n(Choum a ra da selaou.)\nN’oc’h euz ket, evel-d-ouñ, eunn drouz bennag klevet ?…\nFazi braz a rañ-me, ma ne d’eo Gar-Orjal…!\nKervoura, e-kreiz ann teatr.\nFlamm ha Roll, a-gleiz hag a-zeou d’hezan.\nGar-Orjal a zigouez, dre weled ann teatr.\nMe ho salud, va mestr, doujuz evel gwechall…!\nHa kelou mad a zo…?\nKeloiou a zoare…!\nHo kaloun a drido o klevet anez’he…!\nPeoc’h ! kas ann daou den-mañ\nDa di ar c’hemener a gavi ann tostañ :\nGwisk anez’ho erfad gand dillad a zoare…\nHo gopraet am euz hag-adalek hirie,\nE vi mestr war-n-heze, ha va gourc’hemennou\nA erruo gant’he, bemdeiz, dre da c’henou…\nKea ha distro buan…\n(Roll ha Flamm a ia kuit)\nAr sorserez.. ?\nA c’hortoz ho krad-vad, du-hont, tost d’ar palez…\nKea d’hi c’hlask, Gar-Orjal, ha na zale kammed\nDa zont amañ gant’hi… Mall am euz d’hi gwelet…!\nHervez ho kourc’hemenn e vezo great, Aotrou !\nSetu amañ eur ialc’h evit gwiskamañtchou\nVa daou vevel nevez, ha d’eva boutaillad,\nMes na choum ket enn hent re bell da varvaillat…\nChoumit dinec’h, va Mestr…!\nKervoura, he unan\nAr beac’h e vezo tenn\nDa gas da vad ar pez am euz laket em penn\nMes n’hellañ mui trei kein. Deuet neb a garo,\nEtre daou dra unan, ann treac’h pe ar maro…!\nAr maro…? Da vervel ez ouñ iaouankik c’hoaz !\nAr gounid…? Marteze eo gand eunn all, siouaz,\nE rankiñ hel lezel…! N’euz fors, beteg ar penn\nEz iñ, da vihana, da heul va flanedenn…!\nGwaz d’am enebourien…! Mignoned ha kerent\nKemend denn e kaviñ tamm a-dreuz war va hent\nM’ho flastro didruez… Mes chetu Gar-Orjal\nO tont gant Roll ha Flam… Hag ar zorserez fall\nE peleac’h ema-hi…?\nGar-Orjal, Roll ha Flamm, o tont, ann eil war-lerc’h egile, dre ann tu deou.\nChetu ho taou vevel\nMad, mad ! kas anez’ho da rufla ann avel\nDa c’hortoz m’ho galviñ… Ha da goz sorserez,\nE peleac’h ema-hi…? Poan am euz hag eñkrez,\nTe a oar, Gar-Orjal, hag e taleez c’hoaz\nD’am diveac’hia eunn tamm…\nAotrou, n’hellenn, siouaz\nOber va c’hefridi buanoc’h… It, paotred,\nD’ober eunn tamm bale, da zibri eunn tamm boed…\nEmberr, me ho kalvo…\n(Roll ha Flamm a ia kuit.\nGar-Orjal, tost d’ann or, a lavar :)\nHa c’houi, maouez brudet,\nTostaït, p’ho pedañ, ouz va Mestr enoret…\n(Ar sorserez a dostâ, gorrek, dre eun tu)\nGar-Orjal a ia kuit, dre ann tu-all)\nKervoura hag ar Zorserez, ho-unan ho daou\nMe ho salud, mamm goz, gand ar brasa doujañs !\nEnn-oc’h, pell amzer zo, ema va holl fisiañs…\nMe a garie gouzout, dre ho skiant kuzet,\nAr pez a c’hoarvezo, hag a zo tremenet,\nAboue m’az ouñ ganet ha bev war an douar…\nHa c’houi a c’hell larout ann traou-ze d’iñ, va c’hoar ?…\nMe da c’hoar, genaouek…? Al loar, eur stereden\nNe oent biskoaz, mechañs, kerent d’eur velc’huedenn !…\nMe da c’hoar, Kervoura…? Digor frañk da lagad\nHag evor eunn tammik… O tra amzeread\nAnn heol hag ar stered, ar mor-braz hag al loar\nA zent, pa c’hourdrouzañ… Enn Neñv, war ann douar,\nNetra na stourm ouz-iñ, hag e fell d’id petra…?\nE venn heñvel ouz-id…? Follet oud, Kervoura…!\nHo tigarez, mar plij !… Va zad a oa Roue…\nVa breur-kaër, evel-t-hañ, ha va c’hoarig ive,\nA bleg d’he lezennou eur bobl kreñv ha nerzuz…\nIe da…? Galloudek int evel Abacaruz\nRoue Bro-zaoz…? N’int ket!… Ha koulskoude, hen-nez,\nPell amzer zo, krignet e beo gand al lornez,\nP’am bezo c’hoant awalc’h, a vezo pareet,\nHag he verc’h a vezo, pa gariñ, dimezet\nGand ar priñs am bezo d’ezañ roet va ger…\nHag e c’hoañtaez c’hoaz stourm ouz’iñ, preñv dister…?\nPaourik keaz Kervoura, priñs flak ha digalon,\nTrelatet az oud krenn…! Zell ouziñ, va mignon !!!\nP’az pezo bevet c’hoaz eunn nebeud bloaveziou,\nMarteze e klevi eunn tamm well va c’homziou…!\nAwalc’h evit feteiz… Me a zistro d’ar ger,\nKeuz braz d’iñ da veza gan-id kollet amzer…!\nPaourik priñs Kervoura !!! Te a vije laouen\nO teski ann doare da c’hounid kurunen\nAr paour Abacarus, hag he verc’h war eunn dro…\nDivezatoc’h, va mab…! Da c’hortoz, kenavo !\nMe a ia d’am zi-plouz… Kenavo Kervoura…\nEvid-oud, va map keaz, ne c’hellañ-me netra…!\nOh ! n’am dilezit ket enn hevelep enkrez :\nKemerit em c’heñver truez ha madelez…\nDa c’hounid ho krad vad, ha da gaout ho sikour,\nPetra eo red ober… Arc’hant am euz hag aour\nD’ho paea a zoare… Truez, truez ouz-iñ !\nDa gomziou, Kervoura, a ra plijadur d’iñ…\nHa marteze, emberr, e c’helliñ da zikour\nMes diez kaer, va mab, hag hirr eo al labour\nE fell d’id e raffeñn evid-oud, en deiz-ma…\nEsaomp koulkoude, ha selaou mad brema !..\nNetra na c’harz ouz-iñ, mabik, war an douar…\nMe a oar lenn enn heol, er stered hag el loar\nHa kempenni, dre holl, peb tra hervez va c’hoant,\nKerkouls al loened mud hag an dud a skiant…\nAl louzou binimuz hag ar gwella louzou\nMe oar e pe zouar e skignont ho griziou…\nAr c’hleñvejou peguz, spount al louzouerien,\nEn em gav pareet, pe a gouez war eunn den\nHervez va grad… Ann ed hag holl frouez ann douar\nA ve gwallet gan-eñ, pe a ro eost dispar…\nMe a laz pa garañ ha pa garañ ive,\nEc’h ouzouñ-dre be stum hiraat ar vue…!\nRak-se, hep doan e bed, lavar d’iñ, Kervoura,\nAr pez a c’houlennez… Dreist holl, na guz netra…\nRoue bro ar Zaozon, hanvet Abacaruz,\nA zo krignet e beo gand eul lornez heuzuz…\nMe a oar kement-se…\nHag ar paour keaz Roue,\nKaër klask hen deuz, ne gav den d’hel lakat pare…\nPa z’oc’h ken galloudek, p’ac’h anavit louzou\nDa derri, da gas kuit ar gwasa kleñvejou,\nLivirit d’iñ, m’ho ped, maouez madelezuz,\nDré be stum ec’h hellfenn gwellât Abacaruz…!\nPe vad a zeuïo d’id, mar hel lakañ pare…?\nHe drôn, he gurunen, he benn-herez ive\nA vezo d’ann hini a gaso digant’hañ\nAl lornez a vourrev hag a wask anez’hañ…!\nMe e fell d’iñ beza Roue evel va zad,\nHag evel va breur-kaër… N’eo ket se deread…?\nNe larañ ket..! Hogen ar pez a c’houlennez\nA zo eur pez labour hirr da vad ha diez…\nEsaomp koulskoude… !\n(Daoulina a ra hag he daouarn zavet etrezeg ann Nenv)\nPriñsed ann iferniou,\nDiredit d’am zikour, klevit va fedennou…\nDreist-holl, livirit d’iñ m’ho ped, e gwirione,\nHa galloud a rañ-me parea ar Roue…?\nKlevet e reer adre goeliou ann teatr tarzou kurun, iouac’hadennou ann avel, trouz ar grizill o koueza ha kriadennou bep seurt loened gouez, hag ann amzer a zeu enn eunn taol da veza du ha tenval. E-keit-se, ar zorserez a gemer eur c’hoz levr, hag a ra neuz da lenn enn-han gand aked ha preder-braz. A benn eur pennadik, ann teatr a zeu da veza sklear adarre, hag ar zorserez enn he zâ breman, a dostâ gorrek hag evel spountet holl, ouz Kervoura, hanter-astennet hed-he-gorf, en tu kleiz ha tost da ribl an teatr.\nAr zorserez (evel penn-follet)\nSperejou ann ifern ha va levriou kuzet,\nHo deuz dizkleriet d’iñ, priñs, traou spountuz meurbed,\nKen spountuz, ken va bleo gand heuz a zav em penn,\nHa ken, em gwazied, va gwad a skorn a-grenn…\nKervoura, Kervoura, emoc’h e mare c’hoaz,\nList aze ho c’hañtchou…! Evit da benn ho c’has\nPebez torfed heuzuz e vo red d’e-hoc’h ober…\nDistroït war ho kiz, m’ho ped stard, va map ker…!\nKervoura (kounnar enn-han)\nChetu c’houi penn-follet, sorserez galloudek…!\nMe a grede e oac’h eur vaouez kalounek,\nHa chetu c’houi aze evel eur iar c’hlebiet…\nRao did, boed ann ifern, koz trobell villiget !\nLavaret az poa d’iñ e oaz goest d’am zikour,\nHag am lezez bremañ, heb ober da labour…\nGwaz d’id ma na gomzez, ma na lavarez krenn\nDre be stum e c’helliñ gounid ar gurunen…!\nPaeamant az pezo evel ma vo dleet,\nMes red eo d’id ober da garg, koz c’hrac’h daonet…!\nAr zorserez (tenval he dremm)\nDa c’hourdrouzou diot, ne rañ van anez’he,\nHa d’ho beza gret d’iñ az po keuz marteze,\nKent pell…! Selaou eta, den iaouank dievez,\nHa, pa z’oud ken pennek, choum dispount mar gellez !\nC’hoant ac’h euz da c’hounid, enn eunn taol, kurunen,\nHa tron Abacaruz, ha c’hoant ac’h euz ouspenn\nDa gaout da bried he verc’hik penn-herez…\nEunn dra a c’harz ouz-id, eur gwall dra, al lornez…!\nRed e vo d’ar Roue beza pareet krenn\nKent rei da zen e-bed he verc’h, he gurunen…\nGoest ouñ d’hen parea, m’hen tou a-neve c’hoaz,\nMes gand eur seurt louzou ne oe kavet biskoaz,\nHa n’eo ket te, mechañs, ho c’havo, Kervoura…\nRak-se, o klask pelloc’h, ne c’hounezimp netra !\nDistro d’ar ger, va faotr, ha choum diwar-vremañ\nTost d’az preur-kaër Arzul ha d’az c’hoar da vevañ…!\nEnn ho c’hichen, p’az oud doujet hag evuruz,\nDisoñj krenn kurunen ha merc’h Abacaruz…\nEbad eo evit gwir, azeza war eunn tron,\nMes ebatoc’h eo c’hoaz miret peoc’h ar galon…!\nAwalc’h eo ! Tav, grac’h koz, gand da brezegennou :\nKoll a rez da amzer o pilat da c’henou,\nHa, pa n’ouzoud netra, gwell e ve d’id tevel…!\nMe fell d’iñ peur-ober, ha pa dleffenn mervel,\nAr pez am euz laket em penn pell amzer zo…\nHep-z-oud m’her raï erfad…! Evel-se, kenavo…!\n(Neuz a ra da vont kuit)\nAh ! n’ouzouñ-me netra, den iaouank pennaduz…!\nSelaou…! Da barea lornez Abacaruz,\nE vo red d’id kavout map-henañ eur Roue,\nHa galvet, hep neb mar, da ren enn he c’houde…!\nAr c’hrouadurik-se, adal ma vo ganet,\nHep na vo gand he dad ha gand he vamm gwelet,\nA rañko bout kaset, dre zouar pe dre vag,\nHag heb gouzout da zen, enn eur vro-bell bennag,\nEno, e-pad c’houec’h miz, e vo red heñ maga\nGand aket ha preder, hag heb espern netra,\nMa vezo lart ha kreñv, pa zigouezo ann de\nD’ober gant’hañ louzou da wellât ar Roue…\nTad ar Gaou r’az tougo d’he balez ann ifern\nDa zevi da viken, stripou, kig hag eskern !!!\nPenn-follet oud a-grenn !!! Penaoz ober louzou\nGand eur bugel c’houec’h miz da wellât kleñvejou ?\nPriñsed ann iferniou a ro d’iñ gourc’hemenn\nDa goms… Selaou erfad !!! Chetu ar blanedenn\nToñket d’id gand al loar, ann heol hag ar stered,\nHa skrivet penn-da-benn em levriou doujet…\nAr bugel na dleo anavout mamm na tad,\nHa red e vo d’hezañ klask eur vagerez vad…\nAr c’houec’h miz tremenet, pa gasiñ d’id kelo\nN’euz fors peleac’h e vi, te d’iñ hen digaso…\nDa c’hortoz, e klaskiñ, da noz, el lanneier\nWar c’herrek ann aochou, er c’hoat, er prajeier,\nEunn ugent seurt louzou, hag ouspenn, mar be red\nE-touez ar re wella a ziwoan war ar bed,\nHa gand al louzou-ze eunn evach am bo gret,\nKen nerzuz ken e vo, hep dale, gwellaet\nLornez Abacaruz, hag e vo ar Roue\nLeun a nerz, Kervoura, ha iac’h-pesk adarre\nRed e vo d’eomp, avad, skuilla e ma fillig,\nHa berad ha berad, gwad tomm ar bugelik.\nAnez se, va louzou ne dalveche netra,\nHa koll a rajenn krenn va foan oc’h hen aoza…!\nO klevet da gomziou e kemerañ spouron\nHa, gand ann heuz brasa, e klevañ va c’halon\nO lammet, sorserez…? skuill berad ha berad\nGwad tomm eur bugelik !!! Evit petra…? M’oarvad\nEvit ober n’ouzouñ pe louzou milliget\nDinerz ha dic’halloud da zigas ar iec’hed\nD’eur paour keaz reuzeudik gand ar maro gedet…!\nTec’h kuit ha tec’h buan, koz verc’h ar c’hagn daonet !!!\nRa vezo great peb tra evel m’ac’h euz laret,\nKervoura…! Re bell holl gan-id ez ouñ choumet!\nKenavo, mes dalc’h mad d’am c’homziou diveza !\nKenavo, priñs abaf… !. Ha koulskoude am boa\nC’hoant da ziskleria d’id ar stum difazi krenn\nDa c’hounid tron, galloud, pried ha kurunen…\nEz añ kuit, va mabik…! Te, dizisk va hano !\nDistro buan d’ar ger, kac’h-moudenn divalo…!\nEur gegell e fell d’id, e leac’h eur vaz-Roue !\nKomz eta, beskoulenn! Petra e fell d’ide… ?\nChetu !… Pa hor bezo gwadet mad ar bugel,\nE lakiñ va louzou tomm-skaot enn eur skudell\nDa sklearât a zoare, da iena eunn tammik,\nHa, goude, a-dammou ni a drouc’ho ar c’hig,\nD’hen frita em fillig ha d’her rei d’ar Roue,\nPa glasko da zibri…\nBiskoaz, o va Doue,\nNe gleviz kemend-all !… Tenna gwad eur bugel,\nFrita he gik tener, ho rei enn eur skudell,\nD’eur c’hlanvour da zibri…! O torfed spourounuz ?\nNann ! Nann !!! Gwell e ve d’iñ beva pell gwall-euruz,\nBeza eur mesaër-moc’h, pe varc’h eur miliner… !\nHa te, grac’h villiget, a rafe dibreder\nKemend holl a larez…?\nOuspenn c’hoaz, mar be red !!!\nEvit beza Roue ha gounid eur pried\nIaouañk ha koant dispar, heñvel oc’h penn-herez\nAr paour Abacarus, meur a zen, (ha n’eo souez),\nA raje kemend all…\nGwir eo, ha koulskoude…\nHa koulskoude, va faotr, awalc’h war gement-se…!\nKaloun iar enn da greiz e klevañ o lammet…!\nKenavo, Kervoura !\nGortozit, me ho ped !\nAnn holl draou spountuz-se a strafill va c’halon…\nNe vi kammed, mechañs, nemet eunn tamm kudon !\nKea da neza, paotrik, choum e-kichen da c’hoar,\nHa na glask biken ken beza war ann douar\nBrezellour na Roue… Emberr Abacarus\nA ginnigo d’eunn all nebeutoc’h morc’heduz\nHe benn-herez, he dron, kouls hag he gurunen…\nKervoura (d’hezan he-unan)\nGwall luiet e kavañ, siouaz, va gwiadenn…\nPenaoz ober…! Tec’hel, p’az ouñ war ann hent mad,\nEvid-ouñ, da viken, e ve amzeread…!\nKenderc’hel gand va hent… ? Mez ha torfed heuzuz !!!\nMes tron, ha kurunen ha merc’h Abacarus… ?\nGwaz a ze d’iñ ! Kerzomp, ha koustet pe gousto,\nGounezomp hor frosez…! Goude, ni a welo…!\nGreat ar stal hag ouz-oc’h me a zento, mamm goz !\nBrao, brao ! Skuiz braz e oann, m’hen tou, oc’h da c’hortoz…!\nPelac’h klask ha kavout mab henañ eur Roue ?\nEunn all a rafe kouls ann afer marteze…?\nHa pa ve mab henañ eunn duk pe eur baron,\nNe dalvese netra, hervez va levr gwirion…!\nDiesa tra, siouaz…!\nAr gounid Kervoura\nAz tigollo awalc’h… Na c’hellez ken kila…!\nMe gred na ranki ket bale kals a vroïou\nDa glask ar bugel-ze… Er stered, em levriou\nMe am euz, oc’h al loar, a nevez-zo, lennet\nE oa brazez da c’hoar… Gwir eo pe ne d’eo ket…?\nGwir eo! A benn tri miz, Rouanez Breiz-Izel\nA dle, am euz klevet, kaout he c’henta bugel…\nHa goude…? Ze na c’hell ober d’iñ drouk na vad…!\nMarteze, Kervoura…! Red e ve gout avad\nPe eur paotr pe eur plac’h e vo ar bugel-ze…\nHa penaoz e fell d’e-hoc’h anaout kement-se…?\nNe zo netra diez d’ann neb hen deuz sikour\nPriñsed ann iferniou da gloza he labour,\nD’ann neb a lenn hep poan er stered hag el loar,\nHag a anaf erfad traou kuzet ann douar…\nMar gellez diskwell d’iñ eur guchennik heb ken\nEuz a vleo Trifina, ne fell d’iñ netra ken…!\nPebez taol chañs !!! Va c’hoar, devez he dimizi\nA roaz hou-mañ d’iñ : « Dal, va breur, eme-z-hi,\n« Ha dalc’h soñj ac’hanouñ, e-tro pad da vuez,\n« Enn da zeiziou a boan kouls hag a levenez…! »\nVa c’hoarik Trifina, dous ha karantezuz,\nDoue r’az kendalc’ho, e peb hent, evuruz…!\n(Kemer a ra ar guchenn-vleo a zindan he chupenn hag\ne talc’h anez’hi enn he zorn.)\nAr Zorserez (Garo).\nRo d’iñ ar guchenn-ze, ha te glev, Kervoura !\nHa lak evez, mar plij, da zont da fazia…\n(Diframma a ra ar guchen digant’han)\nAmañ da blanedenn, mechañs, a zo skrivet\nKouls hag hini da c’hoar…\n(Daoulina a ra, ar guchen etre he daouarn hag\nhe daoulagad zavet wav-zu ann Nenv :)\nM’ho ped, heol ha stered,\nTe, loar, c’houi holl priñsed spountuz ann islouñkou,\nDiredit d’am zikour gand ho sklerijennou…!\nTrifina, Rouanez du-hoñt e Breiz-Izel,\nA-benn tri miz, pe dost, a c’hano eur bugel…\nPe eur paotr, pe eur plac’h e vo ar bugel-ze…?\nKervoura a c’houlenn ho ker war gement-se…!\n(Klevet e reer tarzou kurun, ha luc’hed a splann war\nann teatr : Adre goeliou ann teatr, eur vouez a lavar\ngorrek hag huel :)\nEur paotr, eur paotr, eur paotr !\nHa te glev, Kervoura !\nKaër eo da blaneden !… Kea da Vro-Zaoz brema\nBuana ma c’helli, ha lar d’Abacaruz\nAc’h euz kavet louzou oc’h he lornez heuzuz…\nHag e fell d’id, dre-ze, dimizi gand he verc’h\nHa kaout he gurunen hag he drôn war he lerc’h…\nMe a ia d’am zi-plouz !… Te, ne dorr ket da c’her…!\nSperejou ann ifern ho deuz divreac’h pounner !!!\nKenavo d’e-hoc’h, mamm goz ! Evit ho paeamant,\nChetu eur ialc’had barr a aour hag a arc’hañt\nMar kasan-me da benn, eunn deiz, va c’hefridi\nHo pezo eur palez e-leac’h eul lojenn-bri\nHa mevel ha matez d’ho servichi d’alc’h-mad\nHa da ginniga d’e-hoc’h kemend a vo d’ho krad…!\nKenavo, ha diwall da veza lezirek\nAmzer a dal arc’hant !…\nOh, ne viñ tamm diek\nHag hep dale e viñ e-tal Abacaruz…\nHast, va mabik ha d’id eunn distro evuruz…!\n(Ar zorserez a ia kuit, gorrek.)\nNa pebez planeden spountuz eo va hini…!\nMe, ar priñs Kervoura, mab Roue Iberni\nWar-zigarez gounid eunn tron, eur gurunen\nEz ouñ war nez da vout mesk ann dorfederien\nAnn hini heuzusa, da vañtra diou galon\nHo deuz bed evid-ouñ eur garantez wirion…\nOh, va breur-kaër Arzul oh, va c’hoar Trifina\nKel leal ha ken dous !!! Me a glev o krena\nVa c’halon gand ar spount, p’am euz soñj ac’hanoc’h !\nBeva a zo gwall rust, mervel e ve gwelloc’h !!!\n(Choum a ra eur pennad da sonjal.)\nMervel…! Evit mervel eo red beza eunn den,\nHa dirag ar maro ez ouñ digaloun krenn…\nBevomp eta, bevomp, ba, koustet pe gousto,\nDeomp d’ar penn ha gwelomp penaoz ez aï ann dro !\n(Mont a ra da weled ann teatr hag a c’halv :)\nGar-Orjal! Gar-Orjal… !\n(He-man a zeu, he benn soublet izel)\nLaket am euz em penn\nOber eur veach hirr… Red e vo d’id kempenn\nPep tra da zoñt gan-eñ da Vro-Zaoz heb dale…\nLar d’iñ, pa zeu d’iñ soñj, va daou vevel neve,\nFlamm ha Roll… ?\nAnn daou-ze a zo daou gañfard mad\nHo servicho, va mestr, e doare deread…\nFisiañs am euz enn-he : c’houi a c’hell kaout ive…\nMad, Gar-Orjal, mad kaër ! kea, ha lavar d’heze\nChoum e palez Arzul ken e vezimp distro…\nHast kempenni peb tra, m’az imp da vale bro…!\nNe viñ ket pell, Aotrou…!\nBremaïk e weliñ\nHa gwir hi deuz laret ar goz sorserez d’iñ…!\nArzul ha Trifina, p’ho kweliñ a-neve,\nE teuio kemm amañ e peb tra, hep dale !\nGar-Orjal a zeu, eur beac’h dillad war he skoaz\nKervoura ha Gar-Orjal\nPrest eo peb tra, va mestr !\nDeomp enn hon hent eta,\nHa gounez da brosez, mar gellez, Kervoura…!\n↑ Arzul ou Arzur.\n↑ « Ma kac’h da vac’h ouz-id », da lavaret eo « ma na zeuez ket a benn da gas\nda c’hoant da vad, ma teu ann dro da fall gan-id ! »\n↑ « Iann he lost hirr. » Unan euz a lez-hanoïou an diaoul.\nAdtapet diwar « https://br.wikisource.org/w/index.php?title=Santez_Trifina/Akt_kenta&oldid=20314 »\nKemmoù diwezhañ degaset d'ar bajenn-mañ d'an 24 Meu 2011, da 17:38.


Taifa Murcia - Wikipedia\nTaifa Murcia a oa un taifa en al-Ándalus, e Ledenez Iberia e dibenn kalifiezh Córdoba adalek 1010. Aloubet e voe gant armeoù rouantelezh Kastilha war-dro dibenn ar Reconquista.\n1.1 Kentañ taifa (XIvet kantved): ar Banu Tahir, Ibn Ammar hag Ibn Rasiq\nMoger arab Murcia, lakaet sevel gant ar roue Lobo. XIIvet kantved.\nEr bloaz 713, daou vloaz goude an aloubadeg arab en Iberia, edo an emir Abd al-Azizo ren e gevred al ledenez. Ar c'hont vizigot Teodomiro, a oa gouarnour ar broviñs, a godianas, hag a viras emrenerezh dre baeañ un truaj. En emglev Teodomiro e oa 7 kêr : Orihuela, Alicante, Begastri, Mula, Lorca, Elche ha Villena. An douar emren-se eo a voe anvet Tudmir (arabekadur an anv Teodomiro), ma teuas da vout kora en emiriezh. Distabil e oa emiriezh Córdoba (entre 754 ha 929) ha bec'h a veze entre árabed ha vizigoded kristen, ma voe diskaret kêr Eio, ha kaset an dud anezhi, gant Abderramán II, emir al-Ándalus, eus Eio da Mursiya (kêr Murcia hiriv) en Ebrel 825.\nE-pad ar galifiezh, entre 929 ha 1031, e kreskas hag e pinvidikaas Mursiya, ma teuas da gaout pouez e stad al-Ándalus.\nKentañ taifa (XIvet kantved): ar Banu Tahir, Ibn Ammar hag Ibn RasiqAozañ\nAn taifaoù e 1037, ma weler kentañ Taifa Murcia\nEus Orihuela e teue ar sklav, en- ofisiel, Jairán, a gemeras Murcia war-dro 1012-1013, hag Almería bloaz goude, ma kasas e lez, o lezel ur gouarnour en Murcia, anvet Zuhaír. Pa varvas Jairán, en 1028, e teuas Zuhaír da Almería, o lezel ivez gouarnourien en Murcia, ha dreist-holl an tiegezh Banū Tāhir, stag ouzh Taifa Almería.\nKoulskoude, n'eo nemet en XIvet kantved e teuas Murcia da vezañ kêr-benn un taifa dizalc'h. Dindan Abu Abd al-Rahman Ibn Tahir e oa bet staget Murcia ouzh Taifa Valencia, ha kouezhet e oa an taifa etre daouarn Taifa Toledo., ha neuze e teuas Murcia a-benn da vezañ dizalc'h da vat. Da get ez eas ar stad-se e 1078 pa zegouezhas arme roue taifa Sevilla, Al-Mutamid e Murcia.\nUr wech kemeret Taifa Murcia, setu ar vizir Al-Mutamid, Ibn Ammar, rener an droiad-vrezel ha gouarnour nevez Murcia da gemer an titl a roue, ha troc'hañ krenn e zarempredoù gant taifa Sevilla. Ne badas ket pell e ren avat, rak kregiñ a reas d'ober dispignoù bras ken e kollas harp ar bobl. Ibn Rašiq (jeneral dindan Al-Mutamid) a oa e penn enebourion Ibn Abmmar, ken e rankas ar roue kaezh tec'hel diouzh kêr da repuién da Taifa Toledo en 1080.\nAn taifaoù en 1031\nAn taifaoù e 1080\n↑ 2,0 ha2,1 Rodríguez Llopis, pag. 53\nAdtapet diwar « https://br.wikipedia.org/w/index.php?title=Taifa_Murcia&oldid=1978064 »


"Ar en deulin" war al leurenn\nChronique de Kerne Multimédia (porte parole Fanny Chauffin) publié le 18/08/17 14:39\nPlijus ken ken eo selaou brezhoneg bro an Oriant, a vez klevet war gwagennoù Radio festival ha Radio bro Gwened e straedoù kerbenn ar Gelted 'pad dek devezh. Met pa vez war al leurenn eo plijusoc'h c'hoazh.\n«Pedenn ar Moraer\nMestr, troeit or-bes er mor a houlenn de hevred\nPennet é biz hag é merùent\nHa, kaer redeg, on higenneu n'o-des skourret\nPesk erbed hed-ha-hed d'en hent.\nEr groéz e gaseh ar er Halvar, dré zoén,\noé ponnér ; on hani eùé :\nMichér er martelod zo eur vichér a boén,\nBamdé 'ta dem unan nùé...»\nYan Ber Calloc'h, Ar en deulin, 1921.\nKentelig haiku : penaos e sevel ? par Kerne Multimédia\nYann-Ber Calloc'h ha Yann-Fañch Kemener : atersadenn ur skolajiad par Kerne Multimédia\nEDF : atav kement a dredan er sal ! par Kerne Multimédia\nYouenn Brusq lennet gant Mai Ewen ha barzhed Belgia par FC\nAprès Angèle Vannier, Youenn Brusq par FC\nQuand Añjela Duval inspire les chanteurs d'aujourd'hui par FC\nYann Ber Piriou lennet gant Mai Ewen par FC\n"La musique, c'est la langue majuscule" : rencontre avec Yann-Ber Piriou par Taol Kurun


Thomas Mann e 1937\nPaul Thomas Mann, anavezetoc'h evel Thomas Mann (6 a viz Mezheven 1875 e Lübeck - 12 a viz Eost 1955 e Zürich) a oa ur skrivagner alaman en deus savet romantoù ha danevelloù. Roet e voe Priz Nobel al lennegezh dezhañ e 1929.\nGoude marv e dad e 1891, e kuitaas Lübeck da vont gant e familh da v-München. Eno e reas anaoudegezh gant Katharina Pringsheim ha dimeziñ a reas ganti e 1905. Adalek 1892 en em lakaas da skrivañ. E 1895 e tivizas paouez da labourat evit bezañ skrivagner leunamzer. Levezonet e voe gant skridoù Arthur Schopenhauer ha Friedrich Nietzsche, gant oberennoù lennegel Goethe, Schiller, Lessing, Fontane, Dostoyevskiy, Tchec'hov, ha gant sonerezh Richard Wagner. E 1901 e voe embannet e romant bras kentañ Buddenbrooks. E 1903 e embannas Tonio Kröger, ur romant berr a gont karantez ur paotr yaouank evit daou eus paotred e glas, awenet gant e yaouankiz evel ma voe gouezet kalz diwezhatoc'h, pa voe embannet e lizhiri hag e notennoù prevez ma ra anv en un doare splann eus e heñvelrevelezh. E 1912 e teuas er-maez unan eus e zanevelloù anavezetañ Der Tod in Venedig (Ar Marv e Venezia).\nE 1929 e voe roet Priz Nobel al lennegezh dezhañ. Pa voe kemeret ar galloud gant an Nazied e 1933 e tivizas kuitaat Alamagn ha mont da vevañ da Suis, ma reas e annez e-kichen Zürich. E 1936 e voe tennet e vroadelezh alaman digantañ gant ar pennadurezhioù nazi. Pa voe staget Aostria ouzh Alamagn, e 1938, e tivizas mont d'ar Stadoù Unanet. Goude an Eil Brezel-bed e tistroas meur a wech da Alamagn, met a-benn ar fin en em stalias e Suis en-dro e 1952. Eno e varvas e 1955.\nThomas Mann a oa breur d'ar skrivagner Heinrich Mann ha tad da Erika Mann ha Klaus Mann, skrivagnerien ivez, ha d'an istorour Golo Mann ha d'ar soner Michael Thomas Mann.\nLotte in Weimar (1938)\nHerr und Hund. Ein Idyll (1918)\nDie vertauschten Köpfe. Eine indische Legende (1940)\nHag ivez ur bern arnodskridoù, pezhioù-c'hoari...\nthomasmann.de Leben, Werk (de)\nLebendiges Museum Online (de)\nThomas Mann - Deutsche Digitale Bibliothek (de)\nThomas Mann - Nobelprize.org (en)\nAdtapet diwar « https://br.wikipedia.org/w/index.php?title=Thomas_Mann&oldid=1819779 »


Kaozeal:Korn (disheñvelout) - Wikipedia\nO vont da labourat amañ e oan adarre met pa welan petra zo bet graet d'ar bajenn... peadra da zigalonekaat. Bianchi-Bihan 22 Ebr 2007 da 17:25 (UTC)\nSetu ma labour: echu ganin, n'hallan ket c'hoari evel-se:[kemmañ ar vammenn]\nkornioù-talmeta pe kornioù-tastorn a vez graet ouzh an traoù damheñvel a weler war bennoù an amprevaned\nbinvioù heñvel pe damheñvel o stumm ouzh korn ur vuoc'h,\nar c'horn-bual, a zo damheñvel\nar c'horn-butun, a dalv da vutunat,\nur c'horn-galv, pe kloc'h-galv a vez sonet pa vez ret diwall (ouzh an tan, lakaomp)\nar c'horn-hemolc'h pe an trompilh-hemolc'h\nar c'horn-liv, a veze lakaet ennañ liv da skrivañ\nar c'horn-selaou, a veze gant tud ponnerglev\nkornadeg a vez pa vez meur a gorn o seniñ a-unan, kornadenn pa ne vez nemet unan;\nar c'horn-youc'hal, pe uhelgomzer\nul lec'h en ur sal, heñvel ouzh ar stumm-se: pevar c'horn a vez peurvuiañ en ur sal; kogn zo ur ger all heñvelster\nun ti-korn zo un ti en ur c'horn (korn ur blasenn, lakaomp)\nar c'hkorn-klun pe korn-lez\nan dent-korn, a zo e kornioù ar genoù\nur pesk mor eus ar c'herentiad Triglidae, sell ouzh korn (pesk); bez ez eus ivez pesked eus ar memes kerentiad dezho anvioù evel\nha korn beg plat (kardinal).\nur strollad sonerezh neo-metal stadunanat, sellet ouzh KoЯn\nGerioù deveret[kemmañ ar vammenn]\nUr c'horneg a zo un anv all roet d'un dogan;\nAr wern-gorn, war ur vag\nDigorniañ ur vuoc'h zo troc'hañ he c'herniel outi\nSellout a-gorn n'eo ket sellout eeun.\nGerioù kar[kemmañ ar vammenn]\nHorn, ar ger saoznek a gaver er C'hab Horn hag e meur a lec'h all er bed saoznek hag er bed alamanek.\nbg:Хорн da:Horn de:Horn (Begriffsklärung) en:Horn eo:Korno es:Cuerno (desambiguación) fr:Corne hr:Rog (razdvojba) lt:Ragas (reikšmės) nl:Horn no:Horn sk:Horn Bianchi-Bihan 22 Ebr 2007 da 17:42 (UTC)\nAdtapet diwar « https://br.wikipedia.org/w/index.php?title=Kaozeal:Korn_(disheñvelout)&oldid=656910 »\nKemmoù diwezhañ degaset d'ar bajenn-mañ d'an 24 C'hwe 2010, da 11:12.